Projekts

(Ministru kabineta

2013.gada \_\_\_.\_\_\_\_\_\_\_\_\_

rīkojums Nr.\_\_\_\_)

**Koncepcija par Eiropas Parlamenta un Padomes 2012.gada 25.oktobra Direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK prasību pārņemšanu normatīvajos aktos**

Saturs

[*Kopsavilkums* 3](#_Toc372269901)

[Ievads 6](#_Toc372269902)

[1. Situācijas izklāsts 7](#_Toc372269903)

[1.1. Esošā politika 7](#_Toc372269904)

[1.2. Direktīvas pamatprasības - Latvijas energoefektivitātes mērķis un tā sasniegšanas pasākumi 9](#_Toc372269905)

[2. Problēmu risinājumu varianti 13](#_Toc372269906)

[2.1. Ēku renovācija (4. pants) 14](#_Toc372269907)

[2.2. Publisko struktūru ēkas (5. pants) 14](#_Toc372269908)

[2.2.1. Direktīvas prasības 14](#_Toc372269909)

[2.2.2. Risinājuma varianti un to ietekme 16](#_Toc372269910)

[2.3. Energoefektivitātes pienākumu shēmas (7. pants) 17](#_Toc372269911)

[2.3.1. Direktīvas prasības 17](#_Toc372269912)

[2.4. Siltumapgādes un dzesēšanas efektivitātes veicināšana (14. pants) 30](#_Toc372269913)

[2.4.1. Direktīvas prasības 30](#_Toc372269914)

[2.5. Enerģijas pārveide, pārvade un sadale (15. pants) 32](#_Toc372269915)

[2.6. Valsts energoefektivitātes fonds, finansēšana un tehnisks atbalsts (20. pants) 33](#_Toc372269916)

[2.6.1. Direktīvas prasības 33](#_Toc372269917)

[3. Risinājuma variantu ietekme uz valsts un pašvaldību budžetiem 35](#_Toc372269918)

[4. Priekšlikumi turpmākās rīcības plānojumam 36](#_Toc372269919)

# *Kopsavilkums*

Koncepcija par *Eiropas Parlamenta un Padomes 2012. gada 25. oktobra Direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK* (turpmāk – Direktīva 2012/27/ES) ieviešanu (turpmāk – Koncepcija) izstrādāta, jo atsevišķas direktīvas normas piedāvā ES dalībvalstīm izvēles iespējas to ieviešanā. Direktīva 2012/27/ES nosaka arī vairākus apjomīgas ziņošanas pienākumus, kas jāizpilda pirms tās noteiktā ieviešanas termiņa – 2014. gada 5. jūnija. Tāpēc pirms attiecīgu normatīvo aktu izstrādes ir nepieciešams Ministru kabineta konceptuāls lēmums par direktīvas 4. panta, 5. panta, 7. panta 14. panta un 20. panta ieviešanas risinājumiem, kā arī turpmāko rīcības plānojumu.

Minētie panti ir būtiski, jo nosaka valsts saistības (mērķus) atsevišķos enerģijas galapatēriņa sektoros, kā arī pienākumu ieviest noteiktus pasākumus šo mērķu sasniegšanai. 5. pants paredz obligātu centrālās valdības ēku[[1]](#footnote-1) 3 % platības ikgadēju renovāciju, bet 7. pants – obligātu enerģijas ietaupījumu 1,5 % apjomā no galalietotājiem piegādātās enerģijas. Papildus tam 14. pants nosaka valsts un komersantu obligātos pienākumus siltumapgādes potenciāla novērtēšanā un apgūšanā, veicot izmaksu un ieguvumu novērtējumu atsevišķu iekārtu un valsts līmenī. 20. pants nosaka valsts energoefektivitātes fonda izveides mērķus un darbības iespējas.

Koncepcijā noteikti šādi risinājumu varianti Direktīvas 2012/27/ES pārņemšanai:

5. panta prasību pārņemšanai: 1. variants - sākot ar 2014. gada 1. janvāri, katru gadu renovēt 3 % kopējās platības centrālās valdības īpašumā esošajās un izmantotajās ēkās, lai izpildītu vismaz minimālās energoefektivitātes prasības.

7. panta prasību pārņemšanai: 2. variants – ieviest valsts energoefektivitātes pienākumu shēmu kopā ar alternatīvajiem energoefektivitātes pasākumiem.

14. panta prasību pārņemšanai: 2. variants - visām 14. pantā uzskaitītajām iekārtām ieviest siltuma un koģenerācijas potenciāla, izmaksu un ieguvumu analīzes veikšanas pienākumu.

20. panta prasību pārņemšanai: 1. variants - veidot valsts energoefektivitātes fondu.

Latvijai saistībā ar direktīvas ieviešanu jāsasniedz šādi energoefektivitātes mērķi:

* Kopējais valsts indikatīvais energoefektivitātes mērķis - primārās enerģijas ietaupījums 2020. gadā - 0,670 Mtoe (28 PJ).
* Mērķis centrālās valdības ēku renovācijai – ik gadu 3 % platības - (maksimālās aplēses – kopā 678 460 m2), kas kopā ar pašvaldību ēku renovāciju dod 0,016 Mtoe (0,67 PJ, 186 GWh) enerģijas ietaupījums visā 2014. - 2020. gada periodā.
* Mērķis enerģijas ietaupījumam - obligātais enerģijas ietaupījumu mērķis 1,5 % apjomā no galalietotājiem piegādātās enerģijas - 0,213 Mtoe (8,9 PJ).

Kopējā valsts indikatīvā energoefektivitātes mērķa sasniegšanas pasākumi un to finansēšanas risinājumi nav šīs Koncepcijas priekšmets un tiks noteikti valsts energoefektivitātes rīcības plānā, kurš saskaņā ar direktīvas prasībām jāiesniedz Eiropas Komisijā (turpmāk – EK) līdz 2014. gada 30. aprīlim. Obligātā ietaupījuma mērķa sasniegšanai nepieciešamās investīcijas var sasniegt 1,48 miljardus LVL (2 105 850 280 EUR). Lai gan Direktīva 2012/27/EK nosaka obligāti ieviešamas prasības un mērķus tikai valsts līmenī (attiecībā uz centrālās valdības rīcību un valsts līmeņa enerģijas patēriņu), tomēr valsts energoefektivitātes mērķu izpilde var tikt nodrošināta tikai ar konkrētās teritorijās, pašvaldībās, mājsaimniecībās un uzņēmumos ieviestiem pasākumiem. Tāpēc atsevišķu Koncepcijas risinājumu variantu izvērtējumā ir minēti ar pašvaldībām saistīti apsvērumi. ES fondu 2014. - 2020. gada plānošanas perioda Darbības programmas 1. un 2. versijas projektā specifiskā atbalsta mērķa: „sekmēt energoefektivitātes paaugstināšanu un sekmēt atjaunojamo energoresursu izmantošanu publiskajās un dzīvojamās ēkās, lai nodrošinātu energoresursu ilgtspējīgu izmantošanu” ietvaros, pašvaldības ir iekļautas kā viena no indikatīvajām mērķa grupām. Darbības programmas papildinājuma 1. versijā pašvaldības ir iekļautas potenciālo finansējuma saņēmēju lokā.

Vienlaicīgi jāatzīmē, ka šie risinājumu varianti: centrālo valdības ēku renovācija valsts energoefektivitātes fonda izveide t.sk., rotācijas fonda izveide, atbalsts ražojošiem un pakalpojumus sniedzošajiem uzņēmumiem energoefektivitātes uzlabošanai (piemēram, finansējums siltumtrašu uzlabošanai) papildus būtu vērtējami valsts atbalsta kontekstā, un, izstrādājot attiecīgos normatīvos aktus, būtu jāievēro komercdarbības atbalsta kontroles normas.

Saistībā ar risinājumiem, kuri attiecas uz šo koncepciju, novērtēts šāds finansējuma apjoms:

Nacionāla līmeņa vidēja termiņa plānošanas dokumentā **„Nacionālais attīstības plāns 2014. – 2020. gadam”** (turpmāk – NAP2020)minētie ēku energoefektivitātes pasākumi ar kopējo finansējumu 320,8 milj. LVL (456 457 276,85 EUR), siltumavotu un siltumtrašu energoefektivitātes uzlabošanas pasākumi ar kopējo finansējumu 149,8 milj. LVL (213 146 197,23 EUR).

Dotās koncepcijas papildu ietekme uz valsts budžetu ir šāda:

* no 2014. gada valsts budžetā tiks samazināti izdevumi, 2020. gadā sasniedzot 2,3 milj. LVL/gadā (3 272 605,16 EUR/gadā) (samazinājums centrālās valdības ēku renovācijas rezultātā);
* valsts budžeta izdevumi energoefektivitātes pienākumu shēmas administrēšanai 76 834 LVL/gadā (109 325 EUR/gadā), sākot ar 2014. gadu;
* valsts budžeta izdevumi rūpniecisko energoauditu atbalstam 228 000 LVL (324 414,77 EUR), periodā no 2017. - 2020. gadam.

Koncepcija neatstāj tiešu papildus ietekmi uz pašvaldību budžetiem. Valsts energoefektivitātes pienākumu shēma var izraisīt enerģijas cenu pieaugumu patērētājiem par 2 – 4 %, ja enerģijas komersantiem tiek uzlikti papildus pienākumi saistībā ar energoefektivitātes veicināšanu galalietotājos. Tas var radīt valsts un pašvaldību iestāžu izdevumu palielināšanos, pieaugot to rēķiniem par enerģiju (siltumu, elektroenerģiju, gāzi). Īstermiņā, palielinoties iedzīvotāju maksājumiem par enerģiju, varētu pieaugt spiediens uz pašvaldību sociālajiem izdevumiem, kā arī varētu pieaugt pašvaldības izdevumi, kas saistīti ar pašvaldību ēku renovācijas procesu, tomēr ilgtermiņā energoefektivitātes pasākumu realizācija samazinās gan iedzīvotāju, gan pašvaldību maksājumus par enerģiju.

# Ievads

2012. gada 14. novembrī Eiropas Savienības (turpmāk –ES) Oficiālajā Vēstnesī publicēta jaunā energoefektivitātes direktīva - Eiropas Parlamenta un Padomes Direktīva 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK (turpmāk – Direktīva 2012/27/ES). Direktīva 2012/27/ES stājās spēkā 2012. gada 4. decembrī un ES dalībvalstīm tās pilnīga ieviešana nacionālajās tiesību sistēmās jāveic līdz 2014. gada 5. jūnijam.

Koncepcija par Direktīvas 2012/27/ES ieviešanu izstrādāta, pirmkārt, ņemot vērā to, ka Direktīva 2012/27/ES ietver atsevišķas normas, kas iever pienākumu izpildi pirms Direktīvas 2012/27/ES ieviešanas termiņa, kā arī to, ka atsevišķas Direktīvas 2012/27/ES normas piedāvā ES dalībvalstīm izvēles iespējas to ieviešanā.

Ekonomikas ministrija (turpmāk – EM) koncepcijas izstrādē ir ņēmusi vērā EK vadlīniju projektus atsevišķu pantu (4. - 11. pants, 14. - 15. pants) ieviešanai. EM pārstāvji gan Direktīvas 2012/27/ES izstrādes laikā, gan pēc tās pieņemšanas ir piedalījušies EK darba grupās, kuru ietvaros EK sadarbībā ar dalībvalstīm strādā pie vadlīnijām atsevišķu pantu ieviešanai. Minētajās vadlīnijās papildus skaidroti dažādi ieviešanas risinājumi. Vadlīniju galīgās redakcijas apstiprinātas 2013. gada 6. novembrī.

EM, ņemot vērā Direktīvā 2012/27/ES iekļautās prasības un Latvijas pienākumu ieviest direktīvas noteiktā laikā un apjomā, secina, ka pirms attiecīgu normatīvo aktu izstrādes ir nepieciešams Ministru kabineta konceptuāls lēmums par 4. panta, 5. panta, 7. panta, 14. panta un 20. panta ieviešanas risinājumiem.

# Situācijas izklāsts

## Esošā politika

Nacionāla līmeņa vidēja termiņa plānošanas dokuments „**Latvijas Nacionālais attīstības plāns 2014.-2020. gadam”** (turpmāk – NAP2020), kas ir cieši saistīts ar **"Latvijas Ilgtspējīgas attīstības stratēģiju līdz 2030. gadam"** (turpmāk – Latvija 2030) un **"Nacionālo reformu programmu stratēģijas "ES2020" īstenošanai"** (turpmāk - NRP), ietver rīcības virzienu "Energoefektivitāte un enerģijas ražošana", kā arī mērķu sasniegšanas rādītāju attiecībā uz tautsaimniecības energoefektivitāti – samazināt enerģijas patēriņu iekšzemes kopprodukta radīšanai no 0,37 toe/1000EUR (2010. gadā) līdz 0,28 toe/1000EUR (2020. gadā). Laikā līdz 2020. gadam veicami šādi izdevumi: [202] Energoefektivitātes programmas valsts un pašvaldību sabiedrisko ēku sektorā; [203] Atbalsta programmas dzīvojamo ēku energoefektivitātei un pārejai uz atjaunojamiem energoresursiem; [204] Atbalsts inovatīvu enerģētikas un energoefektivitātes tehnoloģiju projektiem. [205] un [206] uzdevums paredz atbalstu pārejai uz atjaunojamo energoresursu izmantojošām tehnoloģijām, kas vienlaikus veicinās arī energoefektivitātes paaugstināšanu siltumenerģijas ražošanā un pārvadē, kā arī transportā. NAP2020 redzējuma sadaļā [24] un [25] rindkopā uzsvērta virzība uz plānveidīgu energoefektivitātes paaugstināšanu ražošanas, pakalpojumu, mājokļu un sabiedrisko būvju sektorā, kā arī inovatīvu risinājumu - zemas enerģijas ēku un viedo tīklu ieviešanu. Kopumā NAP2020 rīcības virziena „Energoefektivitāte un enerģijas ražošana” mērķu sasniegšanai norādīts nepieciešamais finansējums 870,9 miljoni LVL (1 239 179,06 EUR). Papildus tam NAP2020 rīcības virzienā "Augstražīga un eksportspējīga ražošana un starptautiski konkurētspējīgi pakalpojumi" paredzēts arī uzdevums [126] Atbalsts ražojošiem un pakalpojumus sniedzošiem uzņēmumiem energoefektivitātes uzlabošanai (finansējums 27 milj. LVL (38 417 538,89 EUR)). Rīcības virzienā „Dabas un kultūras kapitāla ilgtspējīga apsaimniekošana” iekļauti šādi uzdevumi: uzdevums [438] Stimulēt zemes un citu dabas resursu ilgtspējīgu izmantošanu un bioloģisko daudzveidību, pielietojot vidi saudzējošas tehnoloģijas, kas cita starpā būtu attiecināms uz energoresursu un no tiem iegūtās enerģijas efektivitātes veicināšanu; uzdevums [439] Energoefektīvu un ekoloģiskas izcelsmes preču un pakalpojumu („Zaļais publiskais iepirkums”) plašāka nodrošināšana publiskajos iepirkumos, kas paredz palielināt publiskā sektora parauga lomu attiecībā uz energoefektivitāti.

Ņemot vērā kopš 2006. gada pieņemtos ES tiesību aktus un tajos noteiktās Latvijas saistības, NAP2020, kā arī energoefektivitātes pasākumu ieviešanas pieredzi, ir secināts, ka līdzšinējos politikas un mērķus ir nepieciešams precizēt. EM sagatavotais politikas plānošanas dokuments **„Informatīvais ziņojums Latvijas Enerģētikas ilgtermiņa stratēģija 2030 – konkurētspējīga enerģētika sabiedrībai”** paredz izstrādāt jaunas enerģētikas politikas pamatnostādnes laika periodam no 2014. - 2020. gadam. Energoefektivitātes paaugstināšanu turpmāk paredzēts noteikt par nacionālo prioritāti, kas izmaksu efektīvā veidā samazina ekonomikas energoapgādes drošības, ilgtspējas un konkurētspējas riskus, vienlaicīgi radot papildu darbavietas un veicinot izaugsmi.

2011. gadā pieņemtā **„Latvijas nacionālā reformu programma „ES 2020” stratēģijas īstenošanai”** nosaka mērķi 2020. gadā sasniegt primārās enerģijas ietaupījumu 0,670 Mtoe (ieskaitot pārveidošanas sektoru), salīdzinot ar 2008. gadu. Galvenie politikas virzieni un pasākumi energoefektivitātes palielināšanai: mājokļu siltināšana, energoefektivitātes paaugstināšana sabiedriskās un ražošanas ēkās, efektīvas apgaismojuma infrastruktūras ieviešana pašvaldību publiskajās teritorijās, energoefektivitātes paaugstināšana siltumenerģijas ražošanā, energoefektivitātes paaugstināšana transporta sektorā.

Minētās programmas energoefektivitātes mērķi un politikas virzieni ir plānoti, ņemot vērā 2011. gadā apstiprināto **„Latvijas Republikas Otro energoefektivitātes rīcības plānu 2011. - 2013. gadam”** (turpmāk – 2.EERP), paredzot tālākas darbības 2020. gada energoefektivitātes mērķa sasniegšanai. Šis plāns veidots, izpildot Direktīvā 2006/32/EK[[2]](#footnote-2)valstij noteikto indikatīvo enerģijas ietaupījuma mērķi. 2.EERP iekļauti tie enerģijas efektivitātes paaugstināšanas pasākumi, kam līdz 2013. gadam ir pieejams finansējums no Eiropas Savienības fondu (turpmāk – ES fondi) – Kohēzijas fonda (KF) un Eiropas Reģionālās attīstības fonda (ERAF) programmām, kā arī no Klimata pārmaiņu finanšu instrumenta (turpmāk – KPFI) programmas. Bez tam, 2.EERP iekļauti arī atsevišķi pasākumi, ko finansē komersanti. EM (atbildīgā iestāde) sadarbībā ar Latvijas Investīciju un attīstības aģentūru (sadarbības iestāde) 2013. gadā turpina īstenot energoefektivitāti veicinošus atbalsta pasākumus: KF 3. darbības programmas "Infrastruktūra un pakalpojumi" šādas aktivitātes:

* 3.4.4.1.aktivitāte „Daudzdzīvokļu māju siltumnoturības uzlabošanas pasākumi”; ERAF kopējais pieejamais finansējums ir 47,76 milj. LVL (67,96 milj. EUR), kā arī virssaistību finansējums 15 milj. LVL (21,34 milj. EUR).
* 3.4.4.2.aktivitāte „Sociālo dzīvojamo māju siltumnoturības uzlabošanas pasākumi”; ERAF kopējais pieejamais finansējums ir 4,85 milj. LVL (6,9 milj. EUR).
* 3.5.2.1.1.apakšaktivitāte „Pasākumi centralizētās siltumapgādes sistēmu efektivitātes paaugstināšanā”; KF kopējais pieejamais finansējums 55,33 milj. LVL (78,73 milj. EUR).

Laikā no 2007. līdz 2013. gadam ar ES fondu un KPFI finansējumu veikti šādi energoefektivitātes pasākumi: daudzdzīvokļu māju siltumnoturības uzlabošana; sociālo dzīvojamo māju siltumnoturības uzlabošana; sabiedrisko, tai skaitā izglītības iestāžu, un ražošanas ēku energoefektivitātes pasākumi, zema enerģijas patēriņa ēku būvniecība, renovācija un rekonstrukcija; efektīvas apgaismojuma infrastruktūras ieviešana pašvaldību publiskajās teritorijās; centralizētās siltumapgādes sistēmu efektivitātes paaugstināšana; AER izmantošana mājsaimniecībām piederošās privātmājās; AER izmantojošu koģenerācijas elektrostaciju attīstība.

Ēku energoefektivitātes uzlabošanai ir būtiska loma ES un Latvijas politikas dokumentos definēto mērķu sasniegšanā energoefektivitātes jomā. Ēku sektorā patērētā enerģija veido 40 % no visas Latvijas energobilances. Līdzšinējie ieguldījumi mājokļu siltināšanā uzskatāmi par pietiekami efektīviem. Analizējot datus par pirmajiem pabeigtajiem mājokļu siltināšanas projektiem, aprēķināts, ka vidējais investīciju atmaksāšanās periods ir aptuveni 14 gadi.

Nolūkā sekmēt ES rūpniecības konkurētspēju pasaulē, kā viena no ES politiku prioritātēm ir definēta energoefektivitātes palielināšana. Tāpēc EK komunikācijā „Eiropa 2020: stratēģija gudrai, ilgtspējīgai un iekļaujošai izaugsmei” ir noteikts ES energoefektivitātes mērķis: līdz 2020. gadam nodrošināt 20 % ietaupījumu no ES primārās enerģijas patēriņa.

Tomēr EK veiktā analīze[[3]](#footnote-3) parāda, ka šobrīd ES netuvojas energoefektivitātes mērķa sasniegšanai. Šāds stāvoklis ir izveidojies, neskatoties uz panākumiem valstu energoefektivitātes politikās, kas izklāstītas valstu energoefektivitātes rīcības plānos, kurus dalībvalstis iesniedz, izpildot Direktīvas 2006/32/EK prasības. ES mērķa sasniegšanas problēmas saistītas ar to, ka valstīm ir elastības iespējas savu skaitlisko mērķu noteikšanā un to sasniegšanas pasākumu izvēlē. Izveidojusies situācija, kad valstu indikatīvo mērķu un atbilstošo politikas pasākumu summa nav pietiekoša kopējā 20 % mērķa sasniegšanai.

## Direktīvas pamatprasības - Latvijas energoefektivitātes mērķis un tā sasniegšanas pasākumi

Direktīva 2012/27/ES ievieš vairākas obligātas prasības energoefektivitātes jomā, kuru izpildei nepieciešamas būtiskas izmaiņas ne tikai Latvijas enerģētikas politikā un normatīvajos aktos, bet ar energoefektivitāti saistītās citās politikās. Līdz ar Direktīvas 2012/27/ES prasību ieviešanu nacionālajā regulējumā valstij un komersantiem pieaug arī slogs, ko rada nepieciešamība veikt ar energoefektivitāti saistītus novērtējumus un iesniegt atskaites. Direktīvas 2012/27/ES prasības kopumā ir vērstas uz tādas nacionālās energoefektivitātes sistēmas izveidi, kas ļauj valstij veikt enerģijas ietaupījumus visās enerģētikas jomās – enerģijas ražošanā, pārvadē un galalietotājos. Politikas sasniegto rezultātu novērtējums un metodiska ziņojamās informācijas apkopošana ļaus Latvijai būtiski uzlabot savas enerģētikas politikas ieviešanai nepieciešamo informatīvo bāzi.

Latvijai saistībā ar Direktīvas 2012/27/ES ieviešanu jāsasniedz indikatīvais valsts energoefektivitātes mērķis, kura ietvaros jānodrošina divi saistoši mērķi: katru gadu jāsasniedz 1,5 % valsts galalietotājiem piegādātās enerģijas ietaupījums un katru gadu jārenovē 3 % valstij piederošo ēku platības. Tā kā valsts ēkas veido daļu no valsts enerģijas galapatēriņa, tad centrālās valdības ēku[[4]](#footnote-4) 3 % renovācijas mērķa izpilde dod ieguldījumu kopējā galapatēriņa 1,5 % ietaupījuma mērķa sasniegšanā.

**Valsts energoefektivitātes mērķis** atbilst šādiem enerģijas ietaupījuma skaitliskajiem apjomiem:

* kopējais valsts indikatīvais energoefektivitātes mērķis[[5]](#footnote-5) - primārās enerģijas ietaupījums 2020. gadā - 0,670 Mtoe (28 PJ);
* ikgada 1,5 % gala enerģijas ietaupījuma mērķis[[6]](#footnote-6) - 1,5 % apjomā no galalietotājiem piegādātās enerģijas – kopā līdz 2020.gadam- 0,213 Mtoe (8,9 PJ).
* ikgada centrālās valdības ēku 3 % platības[[7]](#footnote-7) renovācijas mērķis (maksimālās aplēses – kopā 678 460 m2), kas kopā ar pašvaldību ēku renovāciju dod 0,016 Mtoe (0,67 PJ, 186 GWh) enerģijas ietaupījums visā 2014. - 2020. gada periodā.

Direktīvā 2012/27/ES centrālajai valdībai ir piemērota šāda definīcija: „centrālā valdība” ir visas administratīvās pārvaldes iestādes, kuru kompetence aptver visu dalībvalsts teritoriju.

Centrālās valdības ēka ir tiešajai valsts pārvaldes iestādei vai tās padotības iestādei īpašumā vai lietošanā esoša ēka, kurā tiek īstenota valsts tiešās pārvaldes iestādes vai tās padotības iestādes funkcija. Centrālās valdības ēkas definīcijā netiek iekļautas valsts sabiedrības ar ierobežotu atbildību (turpmāk –VSIA), valsts akciju sabiedrības (turpmāk – VAS), kapitālsabiedrībai ar valsts daļu īpašumā vai lietošanā esoša ēka, ja tajā netiek īstenots valsts pārvaldes uzdevums.

**Mērķa sasniegšanas pasākumi**.

Direktīva 2012/27/ES Latvijai nosaka šādus obligātus pasākumus, kas veicami pirms Direktīvas 2012/27/ES ieviešanas termiņa (termiņus skat. 3. tabulā):

* izstrādāt ilgtermiņa stratēģiju, lai mobilizētu ieguldījumus gan valsts, gan privāto dzīvojamo ēku un komercplatību fonda renovācijā;
* iesniegt EK šādus ziņojumus: par indikatīvo valsts energoefektivitātes mērķi; par valsts energoefektivitātes shēmas vai tās alternatīvo pasākumu īstenošanas metodoloģiju; par alternatīvajiem pasākumiem, ja tos plāno centrālās valdības ēku energoefektivitātes mērķa sasniegšanai; par atbrīvojumiem no prasības veikt elektroenerģijas un rūpniecisko iekārtu koģenerācijas ieguvumu un izmaksu analīzi.

Direktīva 2012/27/ES Latvijai nosaka šādus pasākumus, kuru ieviešanā iespējamas izvēles iespējas:

* aizstāt centrālās valdības ēku 3 % pēc platības renovāciju ar alternatīvu pieeju – enerģijas izteiksmē līdzvērtīgu energoefektivitātes palielinājumu centrālās valdības ēkās (5. pants);
* izveidot energoefektivitātes pienākuma shēmu, kas nodrošina, ka enerģijas sadales uzņēmumi un/vai enerģijas mazumtirdzniecības uzņēmumi, kas ir izraudzīti kā atbildīgās puses, līdz 2020. gada 31. decembrim sasniedz kumulatīva enerģijas galapatēriņa ietaupījuma mērķi. Minēto mērķi aprēķina valsts līmenī un tas ir vismaz līdzvērtīgs mērķim ik gadu no 2014. gada 1. janvāra līdz 2020. gada 31. decembrim panākt jaunus ietaupījumus 1,5 % apmērā no tā enerģijas apjoma – aprēķinot to kā vidējo no pēdējo triju gadu rādītājiem pirms 2013. gada 1. janvāra –, kuru ik gadu pārdod visu enerģijas sadales uzņēmumu vai visu enerģijas mazumtirdzniecības uzņēmumu galalietotājiem. Minētajā aprēķinā var daļēji vai pilnībā neiekļaut pārdotās enerģijas apjomu, ko izmanto transportam. Aprēķināto mērķi valsts sadala starp energoefektivitātes pienākuma shēmā (turpmāk – EPS) iesaistītajām pusēm.

Izvēles iespēja - šo mērķi daļēji vai pilnīgi drīkst sasniegt arī bez shēmas - ar alternatīviem pasākumiem (7. pants);

* atbrīvot atsevišķas iekārtas no obligāta siltuma un koģenerācijas potenciāla, izmaksu un ieguvumu analīzes veikšanas (14. pants);
* veidot valsts energoefektivitātes fondu, kura mērķis ir atbalstīt valsts iniciatīvas energoefektivitātes jomā (20. pants). Izvēles iespēja – atbalstīt attiecīgās iniciatīvas esošo finanšu instrumentu ietvaros.

Bez minētā Direktīva 2012/27/ES nosaka citus pasākumus, kas jāievieš līdz 2014. gada 5. jūnijam – pienākumu centrālajai valdībai iepirkt tikai ražojumus, pakalpojumus un ēkas ar augstu energoefektivitātes līmeni; publiskām struktūrām pieņemt energoefektivitātes plānus; nodrošināt vispārēju energoauditu pieejamību galalietotājiem; uzlabot galalietotāju enerģijas patēriņa un rēķinu informāciju; regulatoriem ņemt vērā energoefektivitātes nepieciešamību, veicināt energopakalpojumu tirgu u.c.

Latvijas energoefektivitātes mērķa struktūra un tā sasniegšanas pasākumi atbilstoši direktīvas izvirzītajām prasībām parādīti 1. attēlā.

**1. attēls**. **Latvijas energoefektivitātes mērķis**

|  |  |  |  |  |  |  |  |
| --- | --- | --- | --- | --- | --- | --- | --- |
| **Primārā enerģijas patēriņa ietaupījuma mērķis**  **(indikatīvais valsts energoefektivitātes mērķis)** | **0,670 Mtoe (28 PJ)** | | | | | | |
| Atbilstoši aprēķināts gala enerģijas ietaupījuma mērķis | 0,457 Mtoe (19 PJ) | | | | | Energoefektivitātes veicināšanas normatīvi un citi pasākumi |
| Obligātais 1,5 % gala enerģijas ietaupījuma mērķis | 0,213 Mtoe (8,9 PJ, 2474 GWh) | | | |
|  | | | |
| 0,016 Mtoe (0,67 PJ, 186 GWh) | 0,023 Mtoe  (0,945 PJ, 263 GWh) | 0,002 Mtoe  (0,098 PJ, 27 GWh) | 0,172  Mtoe  (7,2 PJ, 1998 GWh) |
| Obligātā centrālās valdības ēku 3 % platības renovācija  Pašvaldības ēku renovācija | Daudzdzīvokļu ēku renovācija energoefektivitātes paaugstināšanai | Energoefektivitātes uzlabošana apstrādes rūpniecības komersantiem | Energoefektivitātes pienākumu shēma enerģijas mazumtirdzniecības uzņēmumiem vai papildu alternatīvie pasākumi |
| Publisko ēku energoefektivitātes pasākumi |
| ES fondu finansējums | | |  | |

Kā redzams 2. attēlā, ar pašlaik NAP2020 paredzētajiem valsts atbalstītajiem ēku energoefektivitātes pasākumiem var tikt nosegti 19 % no Latvijas obligātajām saistībām energoefektivitātes jomā. Direktīva nosaka arī konkrētos pasākumu veidus, ar kuriem atļauts sasniegt mērķi. Galalietotājiem piegādātās enerģijas ietaupījums 1,5 % apjomā primāri jāsasniedz ar energoefektivitātes pienākumu shēmas palīdzību (enerģijas tirdzniecības un sadales komersantiem uzlikti pienākumi), kuru daļēji vai pilnīgi ir atļauts aizstāt ar atsevišķiem galapatēriņa sektorā veiktiem alternatīviem pasākumiem. Latvija šā mērķa izpildē plāno izveidot valsts energoefektivitātes pienākumu shēmu, kombinējot to ar alternatīvajiem pasākumiem – pašvaldību un centrālās valdības ēkās, mājokļos un rūpniecības lietotājos. Pārējais enerģijas ietaupījums indikatīvā valsts energoefektivitātes mērķa sasniegšanai var tikt nodrošināts ar energoefektivitātes pasākumiem gan enerģijas ražošanā, gan pārvades tīklos, gan enerģijas galapatēriņa sektorā.

**2. attēls. Plānoto pasākumu ieguldījums Latvijas obligātā 1,5 % gala enerģijas ietaupījuma mērķa sasniegšanā (GWh un %)**

Kopējā indikatīvā valsts energoefektivitātes mērķa sasniegšanas pasākumu un to finansēšanas detalizēts plānojums nav šīs koncepcijas priekšmets. Tas tiks noteikts valsts energoefektivitātes rīcības plānā, kurš saskaņā ar Direktīvas 2012/27/ES prasībām jāizstrādā un jāiesniedz EK līdz 2014. gada 30. aprīlim.

# Problēmu risinājumu varianti

Turpmāk tiek izklāstīti Direktīvas 2012/27/ES prasību pārņemšanas varianti attiecībā uz tiem pantiem, kas pieļauj dažādus risinājumus. Lai gan minētie panti Latvijas tiesību aktos pilnībā jāievieš līdz 2014. gada 5. jūnijam, par valsts izvēlēto risinājumu ir jāziņo jau pirms šī termiņa. Attiecībā uz Direktīvas 2012/27/ES 4. panta pārņemšanu nav paredzēti varianti, tomēr tas apskatīts tāpēc, ka attiecas uz ilgtermiņa ieguldījumu stratēģiju ēku energoefektivitātē un tādējādi ir ļoti svarīgs variantu izvēlē un tālākā ieviešanā.

Par valsts indikatīvo energoefektivitātes kopējo mērķi 2020. gadam Latvija jau ziņojusi „Latvijas nacionālā reformu programma „ES 2020” stratēģijas īstenošanai” progresa ziņojumā (iesniegts EK 2013. gada aprīlī), kā tas noteikts Direktīvas 2012/27/ES 24. panta 1. punktā.

Koncepcijai pievienots Pielikums par citu valstu pieredzi valsts energoefektivitātes shēmu un valsts energoefektivitātes fondu ieviešanā.

## Ēku renovācija (4. pants)

Dalībvalstis izstrādā ilgtermiņa stratēģiju, lai mobilizētu ieguldījumus gan valsts, gan privāto dzīvojamo ēku un komercplatību fonda renovācijā. Stratēģijas pirmo versiju dalībvalstis publicē līdz 2014. gada 30. aprīlim. Pēc tam ik pēc trim gadiem dalībvalstis stratēģiju atjaunina un katru versiju iesniedz Komisijai kā daļu no valstu energoefektivitātes rīcības plāniem.

Minēto ilgtermiņa stratēģiju paredzēts izstrādāt un iesniegt reizē ar Latvijas energoefektivitātes rīcības plānu[[8]](#footnote-8). Stratēģijā iekļaujama informācija par valsts ēku fondu, rentablas renovācijas pieejas noteikšanu un pasākumiem, kas to veicinātu, ilgtermiņa perspektīvām attiecībā uz ieguldījumiem un aplēses par paredzēto enerģijas ietaupījumu.

## Publisko struktūru ēkas (5. pants)

### Direktīvas prasības

Direktīvas 2012/27/ES 5. pants nosaka divus svarīgus pienākumus: izpildīt obligāto mērķi centrālās valdības ēku 3 % platības ikgadējai renovēšanai un publiskot centrālās valdības ēku sarakstu, kurā iekļaujama šo ēku platība un enerģijas patēriņš. Ikgadējo platību renovācijas mērķi ir atļauts aizstāt ar alternatīviem pasākumiem, ja tie centrālās valdības ēkās nodrošina līdzvērtīgu enerģijas ietaupījumu.

Centrālās valdības ēku renovēšanas mērķis

Katra dalībvalsts nodrošina, lai, sākot ar 2014. gada 1. janvāri, katru gadu tiktu renovēti 3 % kopējās platības (turpmāk – 3 % mērķis) tās centrālās valdības īpašumā esošajās un izmantotajās ēkās, kuras apsilda un/vai dzesē, lai izpildītu vismaz minimālās energoefektivitātes prasības.

Attiecībā uz minimālajām energoefektivitātes prasībām pašlaik atskaites punkts ir Latvijas būvnormatīvs LBN 002-01“Ēku norobežojošo konstrukciju siltumtehnika”, kas nosaka minimālās siltumtehnikas prasības ēkām kopš 2003. gada 1. janvāra. Latvija līdz 2013. gada beigām pārskatīs optimālo minimālo energoefektivitātes prasību līmeni ēkām un būves elementiem saskaņā ar Direktīvas 2010/31/ES prasībām un Regulu Nr. 244/2012, nepieciešamības gadījumā veicot grozījumus būvniecības normatīvajos aktos.

Saskaņā ar Direktīvas 2012/27/ES 2. panta 9. punktā iekļauto definīciju „centrālā valdība” ir visas administratīvās pārvaldes iestādes, kuru kompetence aptver visu dalībvalsts teritoriju. Latvijas centrālās jeb tiešās valsts pārvaldes iestādes noteiktas Valsts pārvaldes iekārtas likumā, informācija par tām atrodama Tiešās valsts pārvaldes iestāžu datu bāzē[[9]](#footnote-9), kur ir sniegts arī tiešās pārvaldes iestādes jēdziena detalizēts skaidrojums.

3 % mērķi aprēķina, pamatojoties uz centrālās valdības īpašumā esošo un izmantoto ēku, kuru kopējā platība ir lielāka par 500 m2, kopējo platību, kas katra gada 1. janvārī neatbilst valsts minimālajām energoefektivitātes prasībām. Sākot ar 2015. gada 9. jūliju minēto robežvērtību samazina līdz 250 m2. Jāņem vērā, ka 3 % mērķis attiecas tikai uz tām minētā saraksta ēkām, kuras katra gada sākumā neatbilst minimālajām energoefektivitātes prasībām.

Direktīvas 2012/27/ES 20. pants atļauj dalībvalstīm obligāto ēku renovācijas pienākumu izpildīt, valstij katru gadu iemaksājot valsts energoefektivitātes fondā summu, kas ir līdzvērtīga ieguldījumiem, kuri būtu nepieciešami, lai izpildītu minētos pienākumus.

Tāpat mērķa izpildē ir iespējams ieskaitīt jaunas valstij piederošas un centrālās valdības izmantotas ēkas, kas aizstājušas konkrētas divu iepriekšējo gadu laikā nojauktas valsts ēkas vai ēkas, kas vairs netiek izmantotas citu ēku intensīvāka izmantojuma dēļ.

Centrālās valdības ēku saraksts

Latvijai līdz 2014. gada 31. janvārim jāpublisko to centrālās valdības apsildāmo un/vai dzesējamo ēku saraksts, kuru kopējā izmantojamā platība ir lielāka par 500 m2, un, sākot ar 2015. gada 9. jūliju – to ēku sarakstu, kuru kopējā izmantojamā platība ir lielāka par 250 m2, izņemot ēkas, uz kurām attiecas atbrīvojumi. Sarakstā jānorāda katras ēkas platība m2 un katras ēkas energoefektivitāte (ja ēkai ir energosertifikāts) vai dati par enerģijas patēriņu. Atbilstoši Ēku energoefektivitātes likuma Pārejas nosacījumu 2. punktam, līdz 2015. gada 9. jūlijam šā likuma [7. panta](http://likumi.lv/doc.php?id=253635#p7) pirmās daļas 5. punktā noteikto ēku energosertifikāciju veic ekspluatējamām valstij vai pašvaldībai piederošām publiskām ēkām, kuru apkurināmā platība pārsniedz 500 kvadrātmetrus.

EK Enerģētikas direktorāta (DG ENER) izstrādātajās vadlīnijās par Direktīvas 2012/27/ES 5. panta prasību ieviešanu norādīts, ka dalībvalstis centrālās valdības īpašumā un izmantošanā esošo ēku saraksta izveidošanai var izmantot Direktīvas 2004/18/EK ceturtā pielikuma centrālās valdības institūciju sarakstu. Atbilstoši Lēmumam 2008/963/EK Latvijas ziņotās centrālās valdības iestādes ir noteiktas šā lēmuma XII pielikumā.

Pēc piederības statusa Valsts kadastra informācijas sistēmā reģistrētas 2082 valstij piederošas apkurināmas ēkas, kurās ir būtisks enerģijas patēriņš, 3,55 mij. m2 platībā. Lielāko īpatsvaru veido izglītības un zinātnes ēkas (623), biroju ēkas (575), ārstniecības vai veselības aprūpes iestāžu ēkas (317). Lai izpildītu 3 % mērķi, no 2014. līdz 2020. gadam kopā būtu nepieciešams renovēt 678 460 m2 valsts ēku platības, kas pēc mērķa sasniegšanas ļaus ietaupīt 50 885 MWh gadā.

Alternatīvie pasākumi

Atbilstoši Direktīvas 2012/27/ES prasībām, dalībvalstis var izvēlēties alternatīvu pieeju mērķa izpildei, īstenojot citus rentablus pasākumus, tostarp pilnīgu renovāciju, kā arī pasākumus nolūkā mainīt ēku izmantotāju paradumus, lai līdz 2020. gadam savas centrālās valdības īpašumā esošajās un izmantotajās ēkās, panāktu tādu enerģijas ietaupījuma apjomu, kas ir vismaz līdzvērtīgs Direktīvas 2012/27/ES 5. panta 1. punktā noteiktajam apjomam, un kas tiek ziņots ik gadu.

Izvēloties šo risinājumu, Latvijai līdz 2013. gada 31. decembrim jāpaziņo EK par alternatīvajiem pasākumiem, ko tā plāno, kā arī jāpaskaidro, kā ar šiem pasākumiem tiks panākti līdzvērtīgi energoefektivitātes uzlabojumi centrālajai valdībai piederošajās ēkās. Alternatīvo pasākumu iespējas Latvijas apstākļos varētu būt ēku pilnīga renovācija, kas pārsniedz minimālās energoefektivitātes prasības, regulāru energoauditu veikšana un energovadības sistēmu ieviešana, kā arī pasākumi nolūkā mainīt ēku izmantotāju paradumus.

### Risinājuma varianti un to ietekme

**1. variants** – s**ākot ar 2014. gada 1. janvāri, katru gadu renovēt 3 % kopējās platības tās centrālās valdības īpašumā esošajās un izmantotajās ēkās, kuras apsilda un/vai dzesē, lai izpildītu vismaz minimālās energoefektivitātes prasības**.

Šis risinājuma variants atstāj ietekmi uz valsts budžetu, bet neietekmē pašvaldību budžetus. Pēc EM ekspertu vērtējuma energoefektivitātes pasākumu izmaksas publiskajās ēkās un mājokļos 2014. - 2020. gada periodā būs vidēji 100 LVL/m2 (142,29 EUR/m2), līdz ar to 3 % mērķa sasniegšanai nepieciešamais finansējums 67,85 milj. LVL (96 541 852,35 EUR) apjomā, jeb 9,69 milj. LVL (13 787 627,85 EUR) katru gadu. Ņemot vērā to, ka publisko ēku finansēšanai paredzēts piesaistīt ES fondus, valsts budžeta kopējais līdzfinansējums nepieciešams 6,57 milj. LVL (9 348 267,80 EUR) apjomā, un risinājums atstāj papildus ietekmi uz valsts budžetu. Vienlaikus ietekme var mainīties, ja centrālās valdības ēku renovācijai tiek izvēlēts 2.6. nodaļā minētais risinājums - valsts energoefektivitātes fonds - kas var piešķirt ne tikai grantus, bet arī aizdevumus (vai arī valsts finansē ēku renovāciju no budžeta līdzekļiem), valsts budžetā būs jāparedz pilnas valsts ēku renovācijas izmaksas.

Centrālās valdības ēku renovācijas rezultātā samazināsies maksājumi par siltumenerģiju. 3 % mērķa sasniegšanas rezultātā valsts ēku enerģijas patēriņš (salīdzinājumā ar stāvokli pirms 3 % platības renovācijas) samazināsies kopumā par 50 885 MWh, līdz ar to sākot ar 2020. gadu valstij radīsies enerģijas izmaksu ietaupījums ap 2,3 milj. LVL/gadā (3 272 605,16 EUR/gadā).

**2. variants** – **alternatīvā pieeja, īstenojot citus rentablus energoefektivitātes pasākumus 3 % mērķim līdzvērtīgus enerģijas ietaupījuma panākšanai centrālās valdības ēkās.**

Ja kā alternatīvu pasākumu nosaka minimālās prasības pārsniedzošu pilnīgu ēku renovāciju, tad risinājums atstāj ietekmi uz valsts budžetu. Pēc ekspertu vērtējuma 3 % platības renovācijas mērķim līdzvērtīgi enerģijas ietaupījumi Latvijas gadījumā ir 50 885 MWh. Ņemot vērā, ka ēku pilnīga renovācija, pārsniedzot minimālās energoefektivitātes prasības, izmaksā par trešdaļu vairāk, jāsecina, ka 2. varianta gadījumā valsts budžetam var rasties lielākas izmaksas, jo jāparedz lielāks valsts budžeta līdzfinansējums salīdzinājumā ar NAP2020 pašlaik plānoto.

**Kā prioritārā izvēle apsverams 1. variants obligātā 3 % mērķa izpildei.**

## 2.3. Energoefektivitātes pienākumu shēmas (7. pants)

### 2.3.1. Direktīvas prasības

Obligātais mērķis. Direktīva 2012/27/ES uzliek valstij pienākumu samazināt enerģijas galalietotājiem pārdotās enerģijas apjomu, nosakot obligātu mērķi (turpmāk - obligātais mērķis). Ar katru nākamo gadu jauni enerģijas ietaupījumi tiek rēķināti kā 1,5 % no bāzes vērtības, kuru aprēķina kā vidējo no 2010., 2011. un 2012. gadā galalietotājiem pārdotā enerģijas apjoma. Šī bāzes vērtība paliek nemainīga līdz 2020. gada 31. decembrim.

Latvijai sākotnēji aprēķinātais kopējais kumulatīvais enerģijas gala patēriņš 2014. – 2020. gadam ir 19391 GWh (1,667 Mtoe; 69,8 PJ). Direktīva 2012/27/ES piedāvā iespēju obligātā mērķa aprēķinā neiekļaut pārdotās enerģijas apjomu, ko izmanto transportam. Izmantojot šo iespēju, kopējais kumulatīvais enerģijas gala patēriņš 2014. – 2020. gadam bez transporta sektora sastāda 13971 GWh (1,2 Mtoe; 50,3 PJ). Tā kā obligāto mērķi aprēķina, kā jaunus ietaupījumus 1,5 % apmērā no tā enerģijas apjoma, kuru ik gadu pārdod visu enerģijas sadales uzņēmumu vai visu enerģijas mazumtirdzniecības uzņēmumu galalietotājiem, tad no aprēķina var izslēgt enerģijas patēriņu, kas rodas no pašsagatavotās koksnes izmantošanas mājsaimniecībās. Rezultātā kumulatīvais enerģijas galapatēriņš 2014. – 2020. gadam bez transporta sektora un pašsagatavotās koksnes izmantošanas mājsaimniecībās būs 13194 GWh (1,13 Mtoe; 47,5 PJ). Direktīva 2012/27/ES piedāvā piemērot vairākus variantus, kas ļauj samazināt obligātā mērķī noteikto enerģijas ietaupījumu, bet ne vairāk kā par 25 %. Pielietojot samazināto ikgadējo jauno ietaupījumu likmi gala enerģijas patēriņam, no kura tiek izskaitīta daļa (60 %) no tā enerģijas apjoma, kas pārdots izmantošanai rūpnieciskās darbībās, kuras uzskaitītas Direktīvas 2003/87/EK I pielikumā, kumulatīvais obligātais mērķis 2014. – 2020. gadam atbilst enerģijas ietaupījumam 9897 GWh (0,85 Mtoe; 35,6 PJ) vai 2474 GWh (0,213 Mtoe; 8,9 PJ) 2020. gadā. Šis aprēķins ir parādīts 3. attēlā. 2012. gada pētījumā „Energoefektivitātes monitoringa sistēmas darbības nodrošināšanai nepieciešamo enerģijas ietaupījuma aprēķināšanas elektronisko formu izstrāde, datu novērtējums un apstrāde” konstatēts, ka par efektīvām var uzskatīt ietaupītās enerģijas izmaksas robežās no 300 - 600 LVL/MWh (426,86 – 853,72 EUR/MWh). Tas nozīmē, ka ja obligātais mērķis tiek sasniegts tikai ar siltumenerģijas patēriņa samazināšanu ēkās, obligātā ietaupījumu mērķa sasniegšanai nepieciešamās investīcijas var sasniegt 1,48 miljardus LVL (2 105 850 280 EUR).

**3. attēls. Obligātā kumulatīvā enerģijas ietaupījuma mērķa vērtības saistību periodā (2014.-2020.) pie dažādiem mērķa aprēķinā pieļaujamiem mērķa samazināšanas variantiem.**

Energoefektivitātes pienākumu shēma. Direktīvas 2012/27/ES 7. panta 1. punkts nosaka, ka katrai dalībvalsts jāizveido energoefektivitātes pienākuma shēma. Ar EPS nodrošina, ka enerģijas sadales uzņēmumi un/vai enerģijas mazumtirdzniecības uzņēmumi (turpmāk - atbildīgā puse), kas ir izraudzīti kā atbildīgās puses un kas darbojas katras dalībvalsts teritorijā, laika posmā no 2014. gada 1. janvāra līdz 2020. gada 31. decembrim sasniedz tām noteikto kumulatīva enerģijas galapatēriņa ietaupījuma 1,5 % mērķi. EPS kopējais obligātais enerģijas ietaupījumu mērķis ir jāsadala starp atbildīgajām pusēm. Citu valstu pieredze liecina, ka par mērķa sadalīšanas kritēriju bieži tiek izmantota atbildīgo pušu aizņemtā tirgus daļa konkrētajā segmentā. Lai novērstu konkurences kropļošanu, EPS bieži iesaista tikai uzņēmumus virs noteikta kvalificēšanās sliekšņa, parasti - klientu skaita vai apgrozījuma.

Lai nodrošinātu 1,5 % mērķa sasniegšanu, atbildīgās puses ik gadu ievieš energoefektivitātes pasākumus jebkurā no galapatēriņa sektoriem un panāk jaunus ietaupījumus atbilstoši tām noteiktajiem mērķiem. Atbildīgajām pusēm (uzņēmumiem) ir jāpierāda EPS vadošajai iestādei, ka tās ir sasniegušas atbilstošus enerģijas ietaupījumus. Atbildīgās puses katru gadu iesniedz ziņojumu kas satur informāciju par veiktajiem pasākumiem un enerģijas ietaupījuma aprēķinus, kā arī apkopoti dati par saviem galalietotājiem un to patēriņu.

Atbildīgās puses, neskaitot ēku siltināšanu, jebkurā no galapatēriņa sektoriem var veikt tādus energoefektivitātes pasākumus, kā:

* siltuma regulatoru un skaitītāju uzstādīšana dzīvokļos un patērētāju informēšana siltuma regulēšanā;
* saules kolektoru uzstādīšana apkurei un ūdens sildīšanai;
* siltumsūkņu uzstādīšana;
* energoefektīvāku apkures katlu uzstādīšana;
* siltuma rekuperācijas sistēmu uzstādīšana;
* elektroierīču nomaiņa (ledusskapji, elektriskās plītis u.c.);
* apgaismes ķermeņu nomaiņa;
* apgaismojuma automātiskās kontroles un vadības sistēmu ieviešana;
* elektromotoru, sūkņu un citu ierīču nomaiņa;
* Energopārvaldības sistēmas (ISO 50001) ieviešana;
* ESKO pakalpojumi;
* u.c.

Kā pozitīvu pasākumu piemēru var minēt prēmiju piešķiršanu patērētājiem, kuri iegādājas augstākas energoefektivitātes klases iekārtas. Kā piemēru var minēt Spāniju, kur Rūpniecības, darba un tūrisma ministrija 2008. – 2012. gadā finansēja atlaides līdz 105 EUR apmērā ledusskapju, saldētavu, automātisko veļas mazgājamo mašīnu un trauku mazgājamo mašīnu pircējiem, ja efektivitātes klase ir A, A+ vai A++ un vecā ierīce tika nodota pārstrādei.

Beļģijā Flāmu reģionā 2004. – 2005. gadā energoefektivitātes pienākumu shēmā iesaistītajiem elektroenerģijas uzņēmumiem tika noteikts, ka tiem ir jānodrošina katra piesaistītā mājsaimniecība ar kuponu vienas ekonomiskās spuldzes, enerģiju taupošas dušas galvas vai enerģijas skaitītāja iegādei. Arī 2006. – 2007. gadā tika noteikts, ka atbildīgajām pusēm jānosūta kupons katram piesaistītās mājsaimniecības loceklim vienas enerģiju taupošas spuldzes iegādei. No 2006. līdz 2011. gadam kompānijām bija jāpalīdz ieviest enerģijas uzskaites sistēmas mācību iestādēs un veselības aprūpes iestādēs, dalot izmaksas ar ēku apsaimniekotājiem. Tāpat Beļģijā kompānijām ir jāpievērš pienācīga uzmanība maznodrošinātajiem klientiem, realizējot mērķa programmas – kuponi A+, A++, A+++ ledusskapju un veļas mazgājamo mašīnu iegādei.

Savukārt valstij ir jāievieš regulārās mērīšanas, kontroles un pārbaudes sistēma un jāpublicē katras atbildīgās puses panāktais enerģijas ietaupījums, kā arī shēmas kopējais enerģijas ietaupījums. Ja valsts ir izveidojusi energoefektivitātes fondu, tad atbildīgās puses var tām uzlikto pienākumu izpildīt, katru gadu iemaksājot fondā summu, kas ir līdzvērtīga ieguldījumiem, kas būtu nepieciešami, lai izpildītu minētos pienākumus.

Direktīva 2012/27/ES nosaka prasības attiecībā uz EPS atbildīgo pušu sasniegto ietaupījumu apliecināšanu, taču nenosaka, ka būtu jāveido šo apliecinājumu (vai sertifikātu) tirgus. Sistēma, kad papildus noteiktiem enerģijas ietaupījumiem, tiek dota iespēja tirgot sertificētus enerģijas ietaupījumus, tiek saukta par „balto sertifikātu” shēmu. Līdzīgi kā emisiju tirdzniecības shēmā, balto sertifikātu tirgus mērķis ir nodrošināt, ka, pateicoties tirgus mehānismam, nepieciešamais enerģijas ietaupījums var tikt sasniegts ar zemākajām izmaksām. Šādā veidā kopumā energoefektivitātes pasākumu izmaksas ir viszemākās. Tomēr jāņem vērā, ka šādas shēma prasa lielu administrēšanas kapacitāti un izmaksas.

Latvijai atšķirībā no citām valstīm nav pieredzes EPS vai tās elementu ieviešanā. Citu valstu pieredze parāda, ka sekmīgai obligātā mērķa izpildei nepieciešamie priekšnoteikumi ir:

* **Sadarbība**. EPS atbildīgo pušu sadarbība ar enerģijas patērētājiem/gala lietotājiem. Patērētāju cieša iesaistīšana un to izglītošana ir ļoti svarīga prioritāte, jo obligātā mērķa izpildē iesaistītās puses tiešā veidā ir atkarīgas no patērētājiem;
* **Informācija.** Pieejamība datiem/informācijai par enerģijas patēriņu un to analīze parāda patērētāju iespējas un nodrošina iesaistīto pušu un politikas veidotāju efektīvu lēmuma pieņemšanu;
* **Inovācija.** Tehnoloģiju plaša izvēle un to konkurētspēja, balstoties uz to izmaksu efektivitāti sekmē inovatīvu risinājumu parādīšanos un pielietošanu;
* **Novērtēšana.** Mērījumu, kontroles un apliecinājuma standarti ir balstīti uz precīzu statistisku un nodrošina enerģijas efektivitātes investīciju caurskatāmību.

Energoefektivitātes pienākumu shēmas ieviestas vairākās valstīs, to salīdzinājums sniegts Koncepcijas Pielikumā. Turpat detalizēti aprakstīts Dānijas un Francijas shēmas piemērs.

Alternatīvie pasākumi. Direktīvas 2012/27/ES 7. panta 9. punkts pieļauj, ka valsts, ņemot vērā 10. un 11. punktā noteiktos kritērijus, var izvēlēties alternatīvu ceļu 1,5 % mērķa sasniegšanai – kombinēt EPS ar alternatīviem pasākumiem (šajā gadījumā uzņēmumiem uzliktais pienākumu apjoms samazinās) vai arī EPS vispār neieviest, sasniedzot visu nepieciešamo enerģijas ietaupījumu tikai ar alternatīvajiem pasākumiem.

Kā alternatīvie politikas pasākumi Direktīvā 2012/27/ES ir minēti enerģijas vai CO2 nodokļi, kuru rezultātā mazinās enerģijas galapatēriņš; finansējuma shēmas un instrumenti vai fiskālie stimuli tādu energoefektīvu tehnoloģiju ieviešanai, kas mazina enerģijas galapatēriņu; brīvprātīgas vienošanās tādu energoefektīvu tehnoloģiju ieviešanai, kas mazina enerģijas galapatēriņu; energoefektivitātes standarti un normas; energoefektivitātes marķējuma shēmas (izņemot ES obligāti noteiktās), kā arī apmācība un izglītojošie pasākumi.

**2.3.2.Direktīvas 7. panta prasību ieviešanas risinājuma varianti un to ietekme**

**1. variants- Ieviest valsts energoefektivitātes pienākumu shēmu valsts obligātā enerģijas ietaupījumu mērķa izpildei**

EPS potenciālie dalībnieki un to galalietotāju struktūra

Ņemot vērā to valstu pieredzi, kurās EPS darbojas ilgstoši, **Latvijā EPS būtu attiecināma uz energoapgādes komersantiem elektroenerģijas, dabasgāzes un siltumenerģijas jomā.**

Pēc Sabiedrisko pakalpojumu regulēšanas komisijas (turpmāk – SPRK) datiem uz 19.03.2013. regulējamo sabiedrisko pakalpojumu sniedzēju sarakstā bija: elektroenerģijas tirgotāji - 51 uzņēmums (no kuriem aktīvi 9); siltumenerģijas tirgotāji - 71 uzņēmums; dabas gāzes tirgotājs - tikai viens; elektroenerģijas sadales sistēmas operatori – 10. Latvijas degvielas tirgotāju asociācijā apvienojušies 9 uzņēmumi. Latvijā ir vairāki siltumenerģijas ražotāji, kas tieši galalietotājiem siltumenerģiju nepārdod. Uz šiem siltumenerģijas ražotājiem Koncepcijas projekta 2.3.2. nodaļā minētā EPS neattiecas. Elektroenerģijas pašlaik aktīvie mazumtirgotāji: AS „Latvenergo”, SIA „Enefit”, SIA „Inter Rao Latvia”, SIA „Baltic Energy Services", SIA „BCG Riga”, SIA „FENZO”, SIA ‘Baltcom TV”, SIA „Energijos Tiekimos”, VAS „Latvijas Dzelzceļš” (piegādā elektroenerģiju savam transportam un ēkām). 2011. gadā enerģijas galapatēriņā sašķidrinātā naftas gāze bija tikai 1,4 %, savukārt transporta degviela - 29,3 %. Tāpēc, veidojot EPS Latvijā, ir jāapsver šo nozaru iekļaušanas, kā arī elektroenerģijas sadales tīkla komersanta iekļaušanas lietderība. 2011. gadā enerģijas galapatēriņā (bez transporta sektora) elektroenerģija bija 18,7 %, centralizēta siltumenerģija 18,0 %, dabasgāze 13,7 %, biomasa 34 %, naftas produkti - 7,5 %, ogles 3,8 %. Regulēto enerģijas tirgotāju galalietotāju struktūra ir šāda:

1. elektroenerģija: mājsaimniecības – 29 %, pakalpojumu sektors – 40 %, rūpniecība un būvniecība – 27 %, lauksaimniecība – 2 %;
2. centralizētā siltumapgāde: mājsaimniecības 70 %, pakalpojumu sektors – 26 %, rūpniecība – 1 %, lauksaimniecība 1 %;
3. dabas gāze: mājsaimniecības – 27 %, pakalpojumu sektors – 26 %, rūpniecība – 44 %, lauksaimniecība – 3 %.

EPS pienākumu sadales principi

EPS pienākumu sadalei ietaupījuma mērķi ir jāsadala starp attiecīgās jomas atbildīgajām pusēm (uzņēmumiem). Šo pienākumu sadalē visbiežāk izmanto tādus kritērijus kā enerģijas galalietotāju skaits vai enerģijas pārdošanas apjoms. EPS iesaistītās atbildīgās puses ir tieši saistītas ar saviem klientiem - enerģijas patērētājiem - un pārzina to enerģijas tērēšanas specifiku. Energoefektivitātes pasākumu realizāciju var veikt pašas atbildīgās puses, to apakšuzņēmumi vai arī tās var nolīgt uzņēmumus (piemēram, ESKO), kas var realizēt energoefektivitātes pasākumus, lai iegūtu aprēķināto enerģijas ietaupījumu. Atbildīgās puses var realizēt energoefektivitātes pasākumus ne tikai pie saviem patērētājiem, bet arī pie jebkura cita enerģijas galalietotāja.

EPS šajā risinājuma variantā būtu jāievieš kopā ar valsts energoefektivitātes fondu (skat. 2.5. sadaļu), kura mērķis ir atbalstīt valsts iniciatīvas energoefektivitātes jomā. Atbilstoši Direktīvas 2012/27/ES 20. panta 6. punktam, valsts var noteikt, ka atbildīgās puses savus Direktīvas 2012/27/ES 7. pantā paredzētos EPS pienākumus var izpildīt, katru gadu valsts energoefektivitātes fondā iemaksājot summu, kas ir līdzvērtīga ieguldījumiem, kuri būtu nepieciešami, lai izpildītu minētos pienākumus.

EPS administrēšana

EPS ieviešana, tostarp vadlīniju un paraugdokumentu, izstrādāšana atbildīgajām pusēm, ikgadēja atbildīgo pušu ziņojumu apkopošana un valsts ziņojuma izstrādāšana, mērīšanas, kontroles un pārbaudes sistēmas nodrošināšana ir nozīmīgs papildu darba apjoms. Jaunās funkcijas saistītas galvenokārt ar kontroli uzņēmumu līmenī, kā arī regulāru un detalizētu tehniska līmeņa informācijas apstrādi. Lai veiktu šīs funkcijas, iespējams veidot atsevišķu struktūrvienību EM struktūrā, bet lietderīgāk būtu izveidot atsevišķu kompetento institūciju EM pakļautībā.

Tas saskan ar citu valstu labo praksi, kurās EPS ieviešanu un darbības monitoringu nodrošina atbildīgās ministrijas pakļautībā esoša iestāde, parasti enerģētikas aģentūra. Šādas enerģētikas iestādes ir valstīs ar labu EPS darbību: Dānijā (DEA), Somijā (MOTIVA), Francija (ADEME), Nīderlande (NL Agency), gan arī, piemēram, Polijā (KAPE), Lietuvā (LEA) un Igaunijā (KENA).

Jaunveidojamai iestādei vai struktūrai jāveic šādas funkcijas:

1. administrēt EPS;
2. nodrošināt EPS noteiktā mērķa sadalījumu starp EPS atbildīgajām pusēm;
3. izveidot un uzturēt EPS monitoringa sistēmu;
4. reizi gadā veikt atbildīgo pušu enerģijas ietaupījumu novērtējumu un izstrādāt ziņojumu;
5. līdz 2020. gada 31. decembrim izstrādāt vismaz divus starpziņojumus par EPS darbības rezultātiem;
6. reizi gadā publicēt katras atbildīgās puses panākto enerģijas ietaupījumu, kā arī kopējo enerģijas ietaupījumu, kas iegūts saskaņā ar EPS;
7. ja kāda no atbildīgajām pusēm nav sasniegusi uzlikto enerģijas ietaupījumu mērķi, brīdināt par normatīvajos aktos noteiktajām sankcijām vai piemērot atbilstošas sankcijas;
8. novērst enerģijas ietaupījumu dubultu uzskaiti;
9. ja atbildīgajām pusēm atļauts energoefektivitātes pienākumu izpildīt, katru gadu iemaksājot energoefektivitātes fondā summu, kas līdzvērtīga ieguldījumiem, kuri būtu nepieciešami, lai izpildītu minēto pienākumu, izveidot un uzturēt atbildīgo pušu reģistru, kuri izvēlējušies šo iespēju;
10. izveido un ievieš kontroles sistēmu, kas neatkarīgi pārbauda vismaz statistiski būtisku daļu no energoefektivitātes paaugstināšanas pasākumiem;
11. ja EPS daļēji paredzēts izpildīt ar alternatīvajiem pasākumiem, tad izstrādāt un uzturēt alternatīvo energoefektivitātes pasākumu monitoringa sistēmu.

Ietekme uz valsts budžetu.

*Izdevumi.* EPS administrēšana.

*Ieņēmumi.* EPS ieviešanas gadījumā valstij var rasties ieņēmumi no šādiem avotiem:

1) to atbildīgo pušu iemaksas, kas EPS pienākumu izvēlēsies izpildīt ar iemaksām valsts energoefektivitātes fondā (apjomā, kas atbilst nesasniegtā enerģijas ietaupījuma izmaksām);

2) sankcijas atbildīgajām pusēm par mērķa neizpildi atbilstoši Direktīvas 2012/27/ES 13. panta prasībām.

Ietekme uz pašvaldību budžetu. EPS komersantiem uzlikto pienākumu dēļ var paaugstināties maksa par centralizēto siltumenerģiju, elektroenerģiju un dabas gāzi, kas atstāj ietekmi uz pašvaldību un iedzīvotāju komunālajiem maksājumiem.

Ietekme uz tarifiem. Lai novērtētu maksimālās iespējas kā minēts iepriekš, ēku energoefektivitātes projektos Latvijā par efektīvām var uzskatīt ietaupītās enerģijas izmaksas robežās no 300 - 600 LVL/MWh (426,86 – 853,72 EUR/MWh). Saskaņā ar ārvalstu pieredzi EPS ietekmē enerģijas lietotāju rēķini par siltumenerģiju, elektroenerģiju un gāzi vidēji pieaug no 2 % līdz 4 %. Šajā 7. panta ieviešanas 1. variantā (mērķa izpilde tikai ar EPS, bez alternatīvajiem pasākumiem) viss mērķī noteiktais enerģijas ietaupījums nodrošināšanas slogs uzlikts atbildīgajām pusēm – uzņēmumiem. EPS iesaistīto atbildīgo pušu izdevumi ir jāsedz, lai uzņēmumi neciestu zaudējumus no piedalīšanās EPS. EPS radītās izmaksas var segt subsīdijas, patērētāji, pašvaldības, iekārtu piegādātāji. Lielākajā daļā gadījumu energoefektivitātes pasākumu izmaksas gulstas uz enerģijas patērētājiem. EPS atbildīgās puses ar energoefektivitātes komponenti tarifā sava pienākuma izpildei sedz līdz 50 % no enerģijas efektivitātes pasākumu izmaksām, bet atlikušo izmaksu daļu finansē konkrētais patērētājs, kas iegūst tiešo labumu no enerģijas efektivitātes pasākuma veikšanas. EPS atbildīgo pušu izdevumi tādā gadījumā tiek segti caur tarifiem no visiem patērētājiem. Pie šāda izmaksu sadalījuma kopējās enerģijas realizācijas tarifa palielinājuma ir atkarīgs no konkrēto pasākumu izmaksām, to dzīves laika un komersanta izvēlētās stratēģijas pasākumu ieviešanā saistību perioda laikā. Līdz ar to 1. varianta ietekme uz enerģijas tarifiem novērtējama tikai indikatīvi – enerģijas realizācijas gala tarifs varētu palielināties līdz 1 % elektroenerģijas un dabas gāzes patērētājiem, bet līdz 4,5 % centralizētās siltumenerģijas patērētājiem.

Ietekme uz komersantiem kas piedalās EPS: Komersantiem (atbildīgajām pusēm) būs izdevumi energoefektivitātes pasākumu veikšanai. EPS darbības sākumā dažām atbildīgajām pusēm pieredzes trūkuma dēļ varētu būt grūtības patstāvīgi veikt vai kontraktēt pasākumus vajadzīgajā apjomā. Tāpēc atbildīgajām pusēm būs iespēja par neizpildīto pienākuma daļu veikt maksājumus valsts energoefektivitātes fondā atbilstoši šī enerģijas apjoma ietaupīšanas izmaksām.

**2. variants - Energoefektivitātes pienākumu shēma un alternatīvie pasākumi**

Latvijas gadījumā, lai samazinātu enerģijas pārvades un mazumtirdzniecības uzņēmumiem uzlikto mērķa slogu, daļu no aprēķinātā obligātā ietaupījumu mērķa var plānot sasniegt ar alternatīviem pasākumiem. Kā alternatīvie pasākumi vispirms būtu jāapskata NAP2020 iekļautās rīcības un plānotās ES fondu programmas energoefektivitātes paaugstināšanai. NAP2020 paredzētie pasākumi rīcības virziena „Energoefektivitāte un enerģijas ražošana” īstenošanai redzami 1. tabulā. Atbilstoši Direktīvas 2012/27/ES prasībām, lai nodrošinātu 1,5 % mērķa sasniegšanu, energoefektivitātes pasākumi jārealizē pie enerģijas galalietotājiem, līdz ar to kā alternatīvi pasākumi nevar tikt ieskaitīti ES fondu finansētie enerģijas ražošanas un sadales energoefektivitātes pasākumi centralizētajā siltumapgādē – siltumavotu un siltumtrašu rekonstrukcija.

**1. tabula.**

**NAP2020 iekļautās rīcības ēku energoefektivitātes jomā**

|  |  |  |  |
| --- | --- | --- | --- |
| **Pasākums** | **Plānotie enerģijas ietaupījumi, tūkst. MWh** | **Finansējuma avots** | **Indikatīvais finansējuma apjoms milj. LVL (milj. EUR)** |
| **Atbalsts ražojošiem un pakalpojumus sniedzošiem uzņēmumiem energoefektivitātes uzlabošanai** | 19 | Valsts budžets | 4,05 (5,763) |
| ERAF | 22,95 (32,655) |
| **Kopā** | 27,0 (38,418) |
| **Publisko ēku energoefektivitātes pasākumi** | 102 | Valsts budžets | 6,57 (9,35) |
| ERAF | 117,23 (166,80) |
| pašvaldības finansējums | 20 (28,46) |
| **Kopā** | 143,8 (204,61) |
| **Daudzdzīvokļu ēku renovācija energoefektivitātes paaugstināšanai** | 71 | ERAF | 50 (71,14) |
| privātais līdzfinansējums | 100 (142,29) |
| **Kopā** | 150,0 (213,43) |
| **KOPĀ:** | 192 |  | **320,8 (456,46)** |

Kopumā alternatīvie pasākumi daļējai 1,5 % mērķa izpildei, izmaksātu 320,8 milj. LVL (456 457 276,85 EUR). Plānotais enerģijas ietaupījums ES fondu programmu ieviešanas rezultātā ēku renovācijā ir 662 000 MWh, jeb 0,041 Mtoe, kas ir 19 % no aprēķinātā obligātā mērķa. Līdzīgi kā 1. variantā, nepieciešams finansējums EPS administrēšanai.

Arī 2. varianta ietekme uz enerģijas tarifiem novērtējama tikai indikatīvi. Alternatīvie pasākumi var samazināt EPS daļu obligātā mērķa sasniegšanā līdz 81 %, kā rezultātā enerģijas realizācijas gala tarifs varētu palielināties līdz 0,8 % elektroenerģijas un dabas gāzes patērētājiem, un līdz 2,8 % centralizētās siltumenerģijas patērētājiem, kas ir mazāk nekā īstenojot 1. variantu.

Pieņēmumi par pienākumu sadali izdarīti tikai 1. un 2. risinājuma varianta ietekmes uz tarifiem salīdzinošai novērtēšanai. Precīzā pienākumu sadale EPS ietvaros tiks noteikta atkarībā no veidojamās Latvijas EPS kopējās uzbūves, kas ietver savstarpēji saskaņotu nosacījumu un elementu kopumu.

Iztrūkstošās obligātā energoefektivitātes mērķa daļas sasniegšanai kā alternatīvais pasākums var tikt apsvērta brīvprātīgo līgumu slēgšana ar pašvaldībām un rūpniecības un būvniecības sektoru par energotaupības pasākumiem, it īpaši ar tām pašvaldībām, kuras jau ir pievienojušās Pilsētu mēru paktam un kur tiek izstrādāti enerģijas rīcības plāni līdz 2020. gadam, kā arī kādi no alternatīvajiem pasākumiem, kas tiek izvērtēti 3. variantā.

**3. variants – Tikai alternatīvie pasākumi**

Kā alternatīvos pasākumus papildus iepriekš minētajām ES fondu programmām var vērtēt šādus:

1) enerģijas vai dabas resursu nodokļa paaugstināšana, kuras rezultātā samazinās gala enerģijas patēriņš;

Pašlaik elektroenerģijas nodokļa likme ir 0,71 LVL/MWh (1,01 EUR). Elektroenerģijas nodokļa maksātāji ir juridiskās personas, kuras saskaņā ar Elektroenerģijas tirgus likumu var nodarboties ar elektroenerģijas tirdzniecību. „Elektroenerģijas nodokļa likums” (stājies spēkā 01.01.2007.) nosaka kārtību, kādā elektroenerģiju apliek ar elektroenerģijas nodokli Latvijas Republikā. Likums attiecas uz personām, kas veic elektroenerģijas ražošanu, sadali, piegādi, tirdzniecību un citas darbības ar elektroenerģiju.

No nodokļa atbrīvota elektroenerģija, kura iegūta no atjaunojamajiem energoresursiem (biomasas, saules, vēja enerģijas, hidroelektrostacijās) un koģenerācijas elektrostacijās, kas atbilst normatīvajos aktos par elektroenerģijas ražošanu koģenerācijas procesā noteiktajiem efektivitātes kritērijiem.

Tāpat no nodokļa ir atbrīvota elektroenerģija, kuru izmanto mājsaimniecību lietotāji (iedzīvotāji), kā arī elektroenerģija, kas tiek izmantota preču pārvadājumiem un sabiedriskajiem pasažieru pārvadājumiem. Savukārt elektroenerģijai, kuru piegādā komersantiem ielu apgaismošanas pakalpojumu sniegšanai, piemēro nodokļa atvieglojumu un nodokli aprēķinās pēc likmes - 0 latu par megavatstundu.

Vēl kā enerģijas ietaupījumus no alternatīviem pasākumiem var minēt tādu enerģijas ietaupījumu, kas gūts, piemērojot nodokļu pasākumus, kuri pārsniedz minimālo nodokļu līmeni, ko piemēro kurināmajam atbilstoši Padomes Direktīvai 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai vai Padomes Direktīvai 2006/112/EK (2006. gada 28. novembris) par kopējo pievienotās vērtības nodokļa sistēmu. Pēc šiem principiem energoefektivitātes mērķī ir iespējams ieskaitīt dabasgāzes patēriņa samazinājumu, kas radies akcīzes nodokļa piemērošanas rezultātā, jo Latvijā akcīzes nodoklis dabasgāzei pārsniedz minimālo nodokļu līmeni.

2) noteikumi vai brīvprātīgas vienošanās, kuru ietekmē tiek piemērotas energoefektīvas tehnoloģijas, kuru izmantošanas rezultātā samazinās gala enerģijas patēriņš;

Šādu vienošanos noslēgšanas iespēju jau šobrīd nosaka Ministru kabineta 2011. gada 12. jūlija noteikumi Nr. 555 „Noteikumi par kārtību, kādā noslēdz un pārrauga vienošanos par energoefektivitātes paaugstināšanu” (turpmāk - MK noteikumi Nr. 555). MK noteikumi Nr. 555 paredz, ka vienošanās mērķis ir sasniegt vismaz 10 % enerģijas ietaupījumu nozarē, uzņēmumā vai pašvaldībā. Enerģijas ietaupījumu mērķa sasniegšanu pamato energoefektivitātes rīcības plāns. Uz koncepcijas izstrādāšanas brīdi nav tikusi noslēgta neviena vienošanās. Ņemot vērā to, ka pēc ekspertu novērtējuma rūpniecībā ir augsts enerģijas ietaupījumu potenciāls, iespējams, ir jāpārskata noteikumos paredzētais enerģijas ietaupījumu mērķis (jāpaaugstina līdz 20 %), un vienošanās noslēgšana ir jānosaka kā obligāta vismaz atsevišķu nozaru uzņēmumiem.

Jārosina **pašvaldības** slēgt vienošanās par energoefektivitātes paaugstināšanu. Enerģijas galapatēriņa efektivitātes likuma 12. panta otrās daļas otrais punkts paredz, valstij ir iespējams noteikt subsīdijas energoauditiem un atsevišķiem energoefektivitātes paaugstināšanas pasākumiem, kas tiek īstenoti saskaņā ar šo vienošanos. Vienlaikus ES fondu plānošanas 2014. - 2020. gada periodā paredzēts, ka pašvaldību energoplāns būs obligāta prasība, pretendējot uz finansējumu energoefektivitātes pasākumiem.

Latvijā **rūpniecība un būvniecība** (atbilstoši NACE 2. redakcijai ieguves rūpniecība – B, apstrādes rūpniecība – C un būvniecība – F) ir trešais lielākais enerģijas galalietotājs valstī aiz mājsaimniecībām un transporta nozares. Lielākie enerģijas patērētāji ir koksnes izstrādājumu (izņemot mēbeles) ražošana, nemetālisko minerālu izstrādājumu ražošana, kā arī pārtikas produktu, dzērienu un tabakas ražošana. Rūpniecībā svarīgi panākt rūpniecisko ražošanas procesu siltuma zudumu efektīvu izmantošanu (rekuperāciju), kas varētu nosegt siltumenerģijas pieprasījumu paša uzņēmuma apkurei, dzesēšanai vai tehnoloģiskajiem procesiem, vai arī pārdot siltumenerģiju centralizētajām siltumapgādes sistēmām.

Energoefektivitātes pasākumus rūpniecības sektorā var iedalīt divās galvenajās grupās:

* Ar ražošanas procesu saistītās tehnoloģiskās iekārtas ir specifiskas, tās bieži ir tikai vienā vai dažās rūpnīcās un to nomaiņa parasti prasa lielus finanšu ieguldījumus;
* Tehnoloģiskās iekārtas kas tiek izmantotas neatkarīgi no nozares:
* Elektroenerģiju patērējošās (pārsvarā dažāda veida motori un sūkņi);
* Siltumu vai tvaiku ražojošās un izmantojošās tehnoloģijas.

Pēc ekspertu novērtējuma atkarībā no energoefektivitātes politikas intensitātes apstrādājošā rūpniecībā Latvijā 2020. gadā var ietaupīt:

* 12 - 15 % no gala enerģijas patēriņa nozarē;
* 30 – 35 % no elektroenerģijas patēriņa;
* 5 – 10 % no kurināmā patēriņa.

3) energoefektivitātes kritēriju iekļaušana valsts atbalsta programmu nosacījumos.

Enerģētikas ilgtermiņa stratēģijā 2030 norādīts, ka tās darbības periodā energoefektivitāte ir nacionāla prioritāte un ir ātrākais un izmaksu ziņā efektīvākais ilgtspējas un konkurētspējas risku samazināšanas veids, vienlaicīgi radot papildu darbavietas un veicinot izaugsmi. Tāpēc valstij savas intervences jomās svarīgi izmantot visas iespējas energoefektivitātes paaugstināšanai.

4) mērķu noteikšana paaugstinātas energoefektivitātes klases ēku būvniecībai un esošo ēku rekonstruēšanai par paaugstinātas energoefektivitātes klases ēkām atbilstoši Ēku energoefektivitātes likuma 10. panta prasībām.

Direktīvas 2012/27/ES 7. panta prasības atļauj obligātajā mērķī ieskaitīt ietaupījumus, kas pārsniedz valstī obligāti noteiktās minimālās ēku energoefektivitātes prasības. Tāpēc ir svarīgi politikas plānošanas dokumentos noteikt mērķus paaugstinātas energoefektivitātes klases ēku būvniecībai un esošo ēku rekonstruēšanai par paaugstinātas energoefektivitātes klases ēkām, kā arī apsvērt iespēju noteikt, ka tās renovējamās ēkas, kuras tiks renovētas atbilstoši paaugstinātas efektivitātes prasībām, saņem papildus priekšrocības, pretendējot uz valsts atbalstu Eiropas struktūrfondu vai citu programmu ietvaros.

Eiropas Savienības struktūrfondu un Kohēzijas fonda (ES fondi) 2014. -2020. gada plānošanas perioda plānošanas dokumentos netiek paredzēts atsevišķs specifisks atbalsts paaugstinātas energoefektivitātes klases ēku būvniecībai. Vienlaicīgi netiek izslēgts sniegt publisko finansējumu tādām renovējamām ēkām, kuras tiks renovētas atbilstoši paaugstinātas efektivitātes prasībām.

Ietekme uz valsts budžetu:

Izmaksas: Ja valsts kā alternatīvos pasākumus izvēlas vienošanās par enerģijas ietaupījumiem, tad komersantu iesaistīšanās veicināšanai valsts varētu segt līdz pat 60 % no energoauditu izmaksām rūpniecībā, kas kopā veidotu 228 000 LVL[[10]](#footnote-10) (324 414,77 EUR) laikā no 2014. - 2020. gadam. Risinājuma 3. variants kopumā rada vislielāko slogu uz valsts budžetu, jo valstij jānodrošina visi mērķa sasniegšanai nepieciešamie pasākumi, attiecīgi piešķirot pilnīgi vai daļēji finansējumu vai uzliekot energoefektivitātes pienākumus no EPS atšķirīgā veidā.

Administrēšanas iestāžu izdevumi ir līdzīgi kā 1. un 2., tā arī 3. variantā, jo nepieciešama arī alternatīvo pasākumu administrēšana.

Ja EPS administrēšanai tiek veidota jauna struktūra EM ietvaros, tad administrēšanai plānots piesaistīt 4 darbiniekus. Visu darbinieku gada plānotās izmaksas ir 76 834 LVL/gadā (109 325 EUR/gadā), sākot ar 2014. gadu.

Ja EPS administrēšana tiek veikta kā viena no funkcijām, kas jāveic Enerģētikas administrēšanas iestādei Ekonomikas ministra padotībā, tad tā tiktu veidota saskaņā ar Publisko aģentūru likumu. Likuma 2. panta pirmā daļa nosaka, ka valsts aģentūra ir Ministru kabineta locekļa padotībā esoša iestāde, kurai ar likumu vai Ministru kabineta noteikumiem ir noteikta kompetence pakalpojumu sniegšanas jomā. Aģentūras veidošana varētu uzlabot valsts kompetencē esošo pakalpojumu sniegšanas kvalitāti, stabilitāti, kā arī samazināt izmaksas tādās jomās kā politikas plānošanai un ieviešanas monitoringam nepieciešamie pētījumi, prognozes, ziņošana. Enerģētikas administrēšanas iestādes (aģentūras) līdzekļus varētu veidot:

* valsts budžeta dotācijas no vispārējiem ieņēmumiem (atbilstoši Publisko aģentūru likuma 5. panta ceturtajai daļai Valsts aģentūra var sniegt pakalpojumus, kas atsevišķu valsts pārvaldes uzdevumu izpildei dotēti no vispārējiem ieņēmumiem);
* pašu ieņēmumi, to skaitā ieņēmumi no aģentūras sniegtajiem maksas pakalpojumiem;
* ārvalstu finansiālā palīdzība;
* ziedojumi un dāvinājumi.

Tādā gadījumā iestādes darbībai nepieciešamais finansējums 2015. gadā tiktu noteikts ar likumu „Par valsts budžetu 2015. gadam”. Aģentūras  dibināšanai ar 10 darbiniekiem un darbības nodrošināšanai 2015. gadā būtu nepieciešami 156 223 LVL (222 285,30 EUR). Aģentūras darbinieka plānotās izmaksas gada aplūkotas 2. tabulā.

EAA aģentūras amatpersonu (darbinieka) amatus klasificēs saskaņā ar normatīvajiem aktiem par vienotu amatu klasifikācijas sistēmu un amatu klasificēšanas kārtību valsts un pašvaldību institūcijās (amatu katalogs) un nosaka amata saimi un līmeni. Pamatojoties uz amata saimi un līmeni, noteiks amatam atbilstošo mēnešalgu grupu.

**2. tabula**

**EAA aģentūras izmaksas gadā\***

|  |  |  |  |
| --- | --- | --- | --- |
| Rādītājs | Darbinieks  (mēnešalga 700 LVL (996,01 EUR)) | Darbinieks (mēnešalga 800 LVL (1138,30 EUR)) | Darbinieks  (mēnešalga 1100 LVL (1565,16 EUR)) |
| Atalgojums | 8 400 (11 952,12 EUR) | 9 600 (13659,57 EUR) | 13 200 (18 781,91 EUR) |
| Darba devēja sociālās apdrošināšanas obligātās iemaksas | 2 024 (2 879,89 EUR) | 2 313 (3 291,10 EUR) | 3 180 (4 524,32 EUR) |
| **Atlīdzība kopā** | **10 424 (14 832,02 EUR)** | **11 913 (16 950,67 EUR)** | **16 380 (23 306,64 EUR)** |
| Komandējumi |  |  |  |
| Sakaru pakalpojumi | 280 (398,40 EUR) | 280 (398,40 EUR) | 280 (398,40 EUR) |
| Komunālo pakalpojumu apmaksa | 485 (690,09 EUR) | 485 (690,09 EUR) | 485 (690,09 EUR) |
| Inv.rem., uzturēšanas izdevumi | 540 (768,35 EUR) | 540 (768,35 EUR) | 540 (768,35 EUR) |
| Informācijas tehnoloģiju pakalpojumi | 375 (533,58 EUR) | 375 (533,58 EUR) | 375 (533,58 EUR) |
| Citi pakalpojumi (telpu noma u.c.) | 126 (179,28 EUR) | 126 (179,28 EUR) | 126 (179,28 EUR) |
| Biroja preces, inventārs | 1 350 (3 343,75 EUR) | 1 350 (3 343,75 EUR) | 1 350 (3 343,75 EUR) |
| **Preces un pakalpojumi kopā** | **3 156 (4 490,58 EUR)** | **3 156 (4 490,58 EUR)** | **3 156 (4 490,58 EUR)** |
| **Uzturēšanas izdevumi kopā** | **13 580 (19 322,60 EUR)** | **15 069 (19 322,60 EUR)** | **19 536 (19 322,60 EUR)** |
| **Datortehnika un cita biroja tehnika** | **1 000 (1 422,87 EUR)** | **1 000 (1 422,87 EUR)** | **1 000 (1 422,87 EUR)** |
| **Kopā gadā** | **14 580 (20 745,47 EUR)** | **16 069 (22 864,13 EUR)** | **20 536 (29 220,10 EUR)** |
| **Kopā gadā visiem darbiniekiem** | **87 480 (124 472,83 EUR)** | **48 207 (68 592,38 EUR)** | **20 536 (29 220,10 EUR)** |

\* *EM vidējās izmaksas*

Ietekme uz pašvaldību budžetiem: tiešas nav.

**Izvērtējot EPS ieviešanas variantus, priekšroka dodama 2. variantam, kas paredz EPS apvienojumā ar alternatīvajiem pasākumiem, tādējādi samazinot komersantiem uzliekamo pienākumu apjomu. 2. variants atstāj mazāku ietekmi uz enerģijas tarifiem salīdzinājumā ar 1. variantu. Savukārt, tikai ar alternatīvajiem pasākumiem, ko paredz 3. variants, energoefektivitātes mērķa sasniegšana prasītu būtisku valsts budžeta finansējumu. Attiecībā uz energoefektivitātes shēmas administrēšanu, ņemot vērā budžeta ierobežojumus, kā pagaidu izvēle tuvākajiem 2 gadiem būtu pieņemama neliela struktūrvienība EM ietvaros. Turpmākajos gados būtu izskatāma iespēja veidot aģentūras tipa institūciju, kas ļautu koordinēti un efektīvāk nekā pašreiz veikt visas funkcijas saistībā ar enerģētikas nozares uzraudzību, monitoringu, ziņošanu un prognozēšanu.**

## 2.4. Siltumapgādes un dzesēšanas efektivitātes veicināšana (14. pants)

### 2.4.1. Direktīvas prasības

Direktīva 2012/27/ES uzliek pienākumu Latvijai līdz 2015. gada 31. decembrim veikt uz izmaksu un ieguvumu analīzi balstītu augstas efektivitātes koģenerācijas un efektīvas centralizētās siltumapgādes izmantošanas potenciāla visaptverošu izvērtējumu ar priekšlikumiem tās attīstībai, kā arī un ne tikai, iekļaujot siltumapgādes un tās infrastruktūras aprakstu, prognozes par sagaidāmo pieprasījumu, apzinot vietas, kurās iespējams attīstīt jaunas iekārtas vai vietas, kurās iespējama esošo koģenerācijas iekārtu modernizācija, kā arī vietas, kurās rodas siltuma pārpalikums.

Tiks izstrādāts informatīvais ziņojums, kas saturēs augstas efektivitātes koģenerācijas un efektīvas centralizētas siltumapgādes un dzesēšanas izmantošanas potenciāla visaptverošu izvērtējumu. Minētā ziņojuma saturu un metodiskos principus nosaka Direktīvas 2012/27/ES VIII un IX pielikums. Ziņojumā jāveic ekonomiskā analīze - efektīva siltuma potenciāla izmantošanas ieguvumu un izmaksu (ja tas iespējams, ekonomiskajā analīzē iekļaujot arī vides un veselības izmaksas) aprēķins. Ziņojums jādara zināms Eiropas Komisijai. Direktīva 2012/27/ES nosaka, ka valstu pienākums ir ieviest pasākumus konstatētā ekonomiski efektīvā potenciāla apgūšanai. Līdz ar to ziņojums kalpos par pamatu attīstības plānošanas dokumentu projektiem, piemēram, 2017. gada aprīlī Eiropas Komisijā iesniedzamajam Valsts energoefektivitātes rīcības plānam.

Direktīvas 2012/27/ES 14. pants paredz dalībvalstīm pienākumus, kuru mērķis ir veicināt primārās enerģijas ietaupījumus. Gadījumā, ja izvērtējumā un izmaksu/ieguvumu analīzē tiek konstatēts augstas efektivitātes koģenerācijas potenciāls, un/vai potenciāls efektīvas siltumapgādes izmantošanai, un, ja papildu ieguvumi pārsniedz izmaksas, dalībvalstīm jāpieņem politiski pasākumi, lai mudinātu siltumapgādes sistēmu potenciāla izmantošanu vietējā un reģionālā līmenī, īpaši attiecībā uz augstas efektivitātes koģenerāciju.

Koģenerācijas ieguvumu un izmaksu novērtējums ir jāveic arī atsevišķu iekārtu līmenī. Direktīva 2012/27/ES ļauj Latvijai paziņot par atbrīvojumiem no pienākuma veikt izmaksu un ieguvumu analīzi jaunām elektroenerģijas iekārtām, ko ekspluatē mazāk kā 1 500 stundas gadā, kodolenerģijas iekārtām un iekārtām, kurām jāatrodas tuvu CO2 ģeoloģiskās uzglabāšanas vietām, atsevišķām siltumenerģijas ražošanas iekārtām un rūpnieciskās iekārtām, kā arī centralizētās siltumapgādes sistēmās plānotām jaunām enerģijas ražošanas iekārtām, kuru jauda pārsniedz 20 MW. Tādā gadījumā par izņēmumu piemērošanu ir jāziņo EK līdz 2013. gada 31. decembrim.

Latvijā ir izveidota tiesiskā bāze, lai nodrošinātu tādas koģenerācijas veicināšanu, kas balstīta uz lietderīgo siltuma pieprasījumu iekšējā enerģijas tirgū. Latvijas enerģētikas sektorā kopš 2000. gada ir vērojama strauja efektīvas koģenerācijas izplatība. 2011. gadā darbojās jau 83 koģenerācijas stacijas ar kopējo elektrisko jaudu 963,4 MW, kuras saražoja 3134 GWh elektroenerģijas, kas sastādīja 42,7 % no kopējās elektroenerģijas piegādes. Koģenerācijas stacijas 2011. gadā saražoja 4112 GWh centralizētās siltumenerģijas, kas sastādīja 59,2 % no kopējās centralizētās siltumenerģijas piegādes.

Augsti efektīvā koģenerācijā 2011. gadā tika saražots 2888 GWh elektroenerģijas, kas ir 92 % no kopējā koģenerācijā saražotās elektroenerģijas apjoma. Šo augsto rādītāju veicinājis līdz šim īstenotais atbalsta mehānisms - obligātais elektroenerģijas iepirkums, kā ietvaros arī esošās siltumenerģijas ražošanas iekārtas pakāpeniski tiek aizstātas ar vietējos energoresursus izmantojošām un efektīvām koģenerācijas iekārtām. Savukārt, salīdzinājumā ar 2011. gadu, 2012. gadā koģenerācijas staciju skaits palielinājies un 2012. gadā darbojās 133 koģenerācijas stacijas ar kopējo elektrisko jaudu 1021 MW.

Latvijā enerģijas ražošanu koģenerācijā regulē Enerģētikas likums, Elektroenerģijas tirgus likums un saskaņā ar to izdotie Ministru kabineta 2009. gada 10. marta noteikumi Nr. 221 „Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā”, kā arī likums “Par sabiedrisko pakalpojumu regulatoriem” un saskaņā ar to izdotie Ministru kabineta noteikumi.

Minētās normas un pasākumi ieviesti, izpildot Direktīvas 2004/8/EK[[11]](#footnote-11) prasības. Tā kā ar Direktīvu 2012/27/ES tiek aizstāta Direktīva 2004/8/EK, un Latvijai līdz 2014. gada 5. jūnijam arī Direktīvas 2012/27/ES 14. pants ir jāievieš nacionālajā tiesību sistēmā, ir jāpārskata līdz šim Latvijā ieviestās Direktīvas 2004/8/EK tiesību normas.

**2.4.2. Direktīvas 14. panta prasību ieviešanas risinājuma varianti un to ietekme**

Kā minēts iepriekš, Direktīva 2012/27/ES 14. pants ļauj dalībvalstīm nepiemērot dažas no tā prasībām un nosaka izņēmumus. Tādējādi Direktīvas 2012/27/ES 14. panta piemērošanā pastāv 2 varianti.

**1. variants – atbrīvot atsevišķas iekārtas no obligāta siltuma un koģenerācijas potenciāla, izmaksu un ieguvumu analīzes veikšanas.**

Ņemot vērā EM pieejamo informāciju par izsniegtajām atļaujām elektroenerģijas ražošanas jaunu jaudu palielināšanai vai jaunas ražošanas iekārtas ieviešanai, var secināt, ka Latvijā nav plānots ieviest vai būtiski modernizēt elektroenerģijas iekārtas ar ievadīto siltuma jaudu virs 20 MW, ko ekspluatē mazāk kā 1 500 stundas gadā, kodolenerģijas iekārtas un iekārtas, kurām jāatrodas tuvu CO2 ģeoloģiskās uzglabāšanas vietām. Tāpat pēc Vides aizsardzības un reģionālās attīstības ministrijas sniegtās informācijas, pašlaik nav iesniegti pieprasījumi izsniegt vides piesārņojuma atļaujas jaunām vai modernizējamām rūpnieciskām un siltuma ražošanas iekārtām ar jaudu 20 MW un lielāku, kas sāktu darbību pēc 2014. gada 5. jūnija. Gadījumā, ja izņēmumi nepieciešami, tie jāpaziņo EK līdz 2013. gada 31. decembrim.

Risinājums tieši neietekmē valsts un pašvaldību budžetus. Vienlaikus pastāv iespēja, ka atļaujot izņēmumus un neveicot siltuma potenciāla izmantošanas izmaksu un ieguvumu novērtējumu, atsevišķos gadījumos tiek izvēlēts ekonomiski neizdevīgs siltumapgādes risinājums, kas ilgtermiņā rada lielākas izmaksas patērētājiem.

**2. variants – nenoteikt atbrīvojumus, visām Direktīvas 2012/27/ES 14. pantā uzskaitītajām iekārtām ieviest siltuma un koģenerācijas potenciāla, izmaksu un ieguvumu analīzes veikšanas pienākumu.**

Risinājums tieši neietekmē valsts un pašvaldību budžetus. Vienlaikus vispārējs pienākums izvērtēt siltuma un koģenerācijas potenciālu, ieguvumus un izmaksas ieviešot jaunas iekārtas un modernizējot siltumtīklus, dod iespēju izvēlēties efektīvākos risinājumus. Gadījumā, ja iekārtas vai siltumtīkli tiek finansēti no ES fondiem un līdzfinansēti no pašvaldību budžetiem, to līdzekļi tiks ieguldīti efektīvāk, tāpēc būtu ieteicams 2. risinājuma variants.

## 2.5. Enerģijas pārveide, pārvade un sadale (15. pants)

Direktīvā 2012/27/ES noteiktas prasības, kas uzliek energoregulatoriem šādus pienākumus:

1) lēmumos par gāzes un elektroenerģijas infrastruktūras darbību ņemt vērā energoefektivitātes apsvērumus;

2) veidojot tīkla tarifus un noteikumus, stimulēt to, lai tīklu operatori tīklu lietotājiem darītu pieejamus sistēmas pakalpojumus, kas ļautu tiem īstenot energoefektivitātes uzlabošanas pasākumus viedo tīklu ieviešanas kontekstā;

3) var atļaut pie tīkla piesaistītai enerģijas pārvadei un sadalei izmantot tādus shēmu un tarifu struktūru elementus, kuriem ir sociāls mērķis;

4) atcelt pārvades un sadales tarifos iestrādātos stimulus, kas negatīvi ietekmē elektrības ražošanas, pārvades, sadales un piegādes kopējo efektivitāti (tostarp energoefektivitāti);

5) stimulēt infrastruktūras plānojuma un darbības efektivitātes uzlabošanu, tostarp ar tarifiem palielinot patērētāju līdzdalību sistēmas efektivitātē;

6) veicināt to, lai vairumtirdzniecības un mazumtirdzniecības tirgos līdzās piedāvājumam piedalītos arī pieprasījuma puses resursi;

7) nodrošināt, lai pārvades sistēmu un sadales sistēmu operatori pret pieprasījuma reakcijas sniedzējiem, tostarp agregatoriem, izturas nediskriminējoši.

Lai ieviestu minētās prasības Latvijas tiesību aktos, ir jāveic to detalizēta analīze un nepieciešamo grozījumu sagatavošana.

Inovatīvas tehnoloģijas un iekārtas informācijas un komunikāciju jomā, tostarp viedo mērierīču (smart metering) un viedo tīklu (smart grids) ieviešana ļauj spert nopietnu soli uz viedo pilsētu (Smart Cities) veidošanu. Tāds reāls mērķis ir arī Rīgai un citām Latvijas pilsētām.

AS "Latvenergo" īsteno projektu "Energoefektivitātes veicināšana mājsaimniecībās, izmantojot viedās tehnoloģijas". Šā projekta, kas ilgs piecus gadus, mērķis ir nodrošināt mājsaimniecības ar detalizētu informāciju par to enerģijas patēriņu, CO2 emisijām, kā arī samazināt to elektroenerģijas patēriņu par 10 %. Kopumā projektā tiks iesaistītas 500 mājsaimniecības. Arī AS "Rīgas siltums" strādā pie sistēmas izveides, kas nodrošinātu attālinātu datu automātisku nolasīšanu no 8000 siltumskaitītāju.

Tādā veidā Rīga rāda piemēru citām Latvijas pilsētām, kurās pakāpeniski tiek ieviestas viedās sistēmas enerģijas uzskaitē.

Atsevišķu 15. panta prasību ieviešanas variantu izstrādāšanai Ekonomikas ministrijai būtu jāveido darba grupa, iesaistot pārstāvjus no Sabiedrisko pakalpojumu regulēšanas komisijas, kā arī pārstāvjus no lielākajiem elektroenerģijas un dabasgāzes piegādes komersantiem.

## 2.6. Valsts energoefektivitātes fonds, finansēšana un tehnisks atbalsts (20. pants)

### 2.6.1. Direktīvas prasības

Atbilstoši Direktīvas 2012/27/ES 20. panta 5. punktam, dalībvalstis var izveidot valsts energoefektivitātes fondu. Fonda mērķis ir atbalstīt valsts iniciatīvas energoefektivitātes jomā.

Dalībvalstis var ļaut 5. pantā noteikto 3 % valsts ēku renovācijas mērķi izpildīt, katru gadu valsts energoefektivitātes fondā iemaksājot mērķa izpildei nepieciešamo summu.

Dalībvalstis var noteikt, ka atbildīgās puses (enerģijas mazumtirdzniecības un sadales uzņēmumi) savus EPS enerģijas ietaupījuma pienākumus var izpildīt, katru gadu valsts energoefektivitātes fondā iemaksājot summu, kas ir līdzvērtīga ieguldījumiem, kuri būtu nepieciešami attiecīgā ietaupījuma sasniegšanai. Direktīva 2012/27/ES pamatā paredz 2 iespējas – valsts energoefektivitātes fondu (turpmāk - VEEF) veidot vai arī neveidot, valsts energoefektivitātes mērķu sasniegšanu izmantojot jau esošos finanšu instrumentus.

**2.6.2. Direktīvas 20. panta prasību ieviešanas risinājuma varianti un to ietekme**

**1. variants – Valsts energoefektivitātes fonda izveidošana**

VEEF mērķis ir atbalstīt valsts iniciatīvas energoefektivitātes jomā. VEEF finanšu pamatu veido 2014. - 2020. ES fondu plānošanas periodā energoefektivitātei paredzētie ES fondu līdzekļi. VEEF piešķir finansējumu gan aizdevumu, gan grantu veidā. VEEF jānodrošina tās funkcijas, kas nepieciešamas Direktīvas 2012/27/ES prasību izpildei:

1) valsts ēku 3 % mērķa izpildes finansēšana vai alternatīvās pieejas gadījumā – valsts iemaksu akumulēšana un izmantošana tādiem pasākumiem, kas nodrošina līdzvērtīgu enerģijas ietaupījumu 50 885 MWh apjomā;

2) mājokļu, pašvaldību, komercplatību ēku energoefektivitātes pasākumu finansēšana;

3) energoefektivitātes shēmas atbildīgo pušu iemaksāto līdzekļu izmantošana tiem noteikto pienākumu izpildei;

4) visa veida energoefektivitātes pasākumu veicināšana, kas nepieciešama indikatīvā valsts energoefektivitātes mērķa sasniegšanai, tai skaitā enerģijas ražošanā, pārvadē un sadalē;

5) informatīvu un izglītojošu kampaņu finansēšana;

6) energopakalpojumu attīstības veicināšana.

Latvijā pašlaik esošās finanšu institūcijas neveic funkcijas, kas nepieciešamas Direktīvas 2012/27/ES prasību izpildei. Fondam būtu jāsekmē jaunveidojamu vai spēkā esošu mehānismu izmantošana energoefektivitātes uzlabošanas pasākumiem, lai pēc iespējas palielinātu dažādu finansējumu plūsmu sniegtos ieguvumus. Jāņem vērā, ka ES struktūrfondu un KF 2014. – 2020. gada plānošanas perioda finansējums ir indikatīvs.

**2. variants – neveidot valsts energoefektivitātes fondu**

Šajā variantā Direktīvas 2012/27/ES prasības izpildāmas ar esošajiem finanšu instrumentiem un institūcijām, kuru kompetence būtu jāpapildina, lai nodrošinātu visas funkcijas, kas minētas 1. variantā.

**Ņemot vērā nepieciešamību labāk koordinēt ieguldījumus energoefektivitātē, priekšroka dodama 1. variantam – VEEF izveidei.**

Jāveido rotācijas fonds – kā finanšu instruments ilgtspējīgu finanšu investīciju projektu īstenošanai, nodrošinot projektu finansēšanai aizdevumus ar procentu likmēm līdz 3 % gadā un kombinējot ar citiem atbalsta instrumentiem, kas tiek piešķirti atkarībā no sasniegtā enerģijas ietaupījuma konkrētajā projektā, pēc tā pabeigšanas. Ņemot vērā ES fondu 2007. - 2013. gada plānošanas pieredzi t.sk. problēmas finansējuma pieejamībā no komercbankām, nākamajā plānošanas periodā ir būtiski nodrošināt tādu finansēšanas mehānismu, ka projektam, kas atbildīs ES fondu aktivitātes nosacījumiem, nepieciešamais finansējums tiek nodrošināts. Jauns, koordinēts finansēšanas risinājums sabiedrisko ēku un dzīvojamā fonda energoefektivitātes palielināšanai ir apskatīts Ekonomikas ministrijas sagatavotajā politikas plānošanas dokumentā „Informatīvais ziņojums Latvijas Enerģētikas ilgtermiņa stratēģija 2030 – konkurētspējīga enerģētika sabiedrībai”. Minētais risinājums būtu attiecināms uz šeit piedāvāto 1. variantu.

Fonda darbības institucionālais modelis un nosacījumi tiks sagatavoti Energoefektivitātes likuma ietvaros.

# Risinājuma variantu ietekme uz valsts un pašvaldību budžetiem

Koncepcijā ņemti vērā tie pasākumi valsts un pašvaldību sektorā, kuriem finansējums jau paredzēts NAP2020. Tādējādi koncepcija neparedz papildus finansējuma pieprasījumu pasākumiem salīdzinājumā ar NAP2020 ieplānoto.

Vienlaikus jānorāda, ka, plānojot ES fondu aktivitātes publisko ēku sektorā, valsts ēku 3 % renovācijas obligātā mērķa izpildei būs jāparedz kopējais finansējums 67,85 milj. LVL (96 541 852,35 EUR) apjomā. Gadījumā, ja valsts budžeta finansējums publisko ēku sektorā tiek piešķirts NAP2020 paredzētajā apjomā (6,57 milj. LVL (9 348 267,80 EUR)), risinājums neatstāj papildus ietekmi uz valsts budžetu. Gadījumā, ja valsts ēku renovācija tiek finansēta no VEEF (aizdevums ar granta elementu), tad valsts budžetā jāparedz visa renovācijas summa un ietekme uz budžetu ir 67,85 milj. LVL (96 541 852,35 EUR).

Dotās koncepcijas novērtētā papildus ietekme uz izmaksām ir šāda:

* valsts budžeta ienākumi (izdevumu samazinājums) 2,3 milj. LVL/gadā (3 272 605,16 EUR/gadā), sākot ar 2020. gadu (samazinās maksa par siltumu valsts ēku renovācijas rezultātā);
* valsts budžeta ieņēmumi no EPS atbildīgo pušu iemaksām un soda naudām – nav precīzi novērtējams, atkarīgs no atbildīgo pušu lēmuma;
* atbildīgo pušu soda naudas par mērķa neizpildi atbilstoši Direktīvas 2012/27/ES 13. panta prasībām;
* valsts budžeta izdevumi EPS administrēšanai 76 834 LVL/gadā (109 325 EUR/gadā) (saskaņā ar 2.3. nodaļā minēto), sākot ar 2014. gadu, bet ja tiek pieņemts lēmums veidot aģentūru ar plašākām funkcijām, tad 156 223 LVL gadā (222 285,30 EUR gadā), sākot ar 2015. gadu.
* valsts budžeta izdevumi rūpniecisko energoauditu atbalstam 228 000 LVL (324 414,77 EUR) laikā no 2017. - 2020. gadam.

Koncepcija neatstāj tiešu papildus ietekmi uz pašvaldību budžetiem.

Energoefektivitātes paaugstināšanās kopumā atstāj pozitīvu ietekmi uz tautsaimniecību. Īstermiņā energoefektivitātes pasākumu veikšana rada papildus darba vietas, savukārt ilgtermiņā samazinās ar energoresursiem saistītās izmaksas, tādējādi paaugstinot konkurētspēju. Rodas iespējas ar energoefektivitātes nodrošināšanu saistītajai uzņēmējdarbībai, kā arī samazinās enerģētiski nabadzīgo mājsaimniecību skaits. Energoefektivitāte nozīmē arī energoresursu efektīvāku izmantošanu un mazāku atkarību no importa. Mazāks enerģijas patēriņš nozīmē arī mazākas CO2 un citu kaitīgu vielu emisijas, mazāku ietekmi uz ekosistēmu un cilvēku veselību. Energoefektivitātes pasākumu īstenošana dotu būtisku ieguldījumu Enerģētikas ilgtermiņa stratēģijā 2030 izvirzīto mērķu sasniegšanai, tostarp, līdz 2030. gadam vidējo siltumenerģijas patēriņu apkurei samazināt par 50 % pret pašreizējo rādītāju, kas ar klimata korekciju ir aptuveni 200 kWh/m2 gadā (2009. gadā – 202 kWh/m2). Kopumā tiks radīta pārredzama un labvēlīga vide energoefektivitātes pasākumu investīcijām, vienlaikus nodrošinot, ka netiks kropļota tirgus darbība.

# Priekšlikumi turpmākās rīcības plānojumam

EM kompetencē esošu atsevišķu Direktīvas 2012/27/ES prasību izpildes termiņi doti 3. tabulā.

**3. tabula.**

**Direktīvas 2012/27/ES par energoefektivitāti atsevišķu prasību izpildes termiņi**

|  |  |  |  |
| --- | --- | --- | --- |
| **Izpildes termiņš** | **Nepieciešamā rīcība** | **Atbildīgā institūcija** | **Direktīvas pants** |
| 2013.gada 5.decembris | Ziņot Komisijai par metodoloģiju, saskaņā ar kuru ir paredzēts īstenot energoefektivitātes pienākuma shēmas vai alternatīvu pieeju (ja plāno neizmantot energoefektivitātes pienākuma shēmu) | EM | 7.panta  1.punkts 9.punkts  V pielikuma 4.punkts |
| 2013.gada 31.decembris | Ziņot Komisijai par jebkādiem atbrīvojumiem no prasības veikt jaunas/modernizētas elektroenerģijas ražošanas un rūpniecisko iekārtu izmaksu un ieguvumu analīzi | EM | 14.panta 6.punkts |
| 2014.gada 1.janvāris | Ziņot Komisijai par alternatīviem pasākumiem (ja tiek plānots sasniegt energoefektivitātes mērķus centrālās valdības īpašumā esošajās un izmantotajās ēkās, izmantojot citus rentablus pasākumus) | EM | 5.panta 6.punkts |
| Katru 3-šo gadu, sākot ar 2014.gada 30.aprīli | Iesniegt Komisijai valsts energoefektivitātes rīcības plānu | EM | 24.panta 2.punkts |
| Katru 3-šo gadu, sākot ar 2014.gada 30.aprīli | Ziņot par ēku renovācijas ilgtermiņa stratēģijas pirmo versiju un ik pēc trīs gadiem par tās atjauninātu versiju | EM | 4.pants |
| 2014.gada 5.jūnijs | Ziņot Komisijai par noteikto enerģijas ietaupījumu mērķu samazināšanu ne vairāk kā par 25 % | EM | 7.panta 2.punkts |
| 2015.gada 1.janvāris | Ja nepieciešams, energopakalpojumu sniedzējiem, energoauditu veicējiem, energopārvaldniekiem un ar enerģiju saistītu būves elementu uzstādītājiem darīt pieejamas sertifikācijas un/vai akreditācijas shēmas un/vai līdzvērtīgas kvalifikācijas shēmas | EM | 16.panta 1.punkts |
| Katru gadu, sākot ar 2015.gada 30.aprīli | Iesniegt Komisijai statistikas datus par valsts elektroenerģijas un siltuma ražošanu augstas un zemas efektivitātes koģenerācijas režīmā attiecībā pret kopējo siltuma un elektroenerģijas ražošanas jaudu | EM, CSP | 24.panta 6.punkts |
| 2015.gada 30.jūnijs | Izvērtēt gāzes un elektroenerģijas infrastruktūras energoefektivitātes potenciālu un identificēt energoefektivitātes uzlabošanas pasākumus | EM, SPRK | 15.panta 2.punkts |
| 2015.gada 31.decembris | Ziņot Komisijai par augstas efektivitātes koģenerācijas un efektīvas centralizētas siltumapgādes un dzesēšanas izmantošanas potenciāla izvērtējumu; veic atbilstošus pasākumus šī potenciāla izmantošanai | EM | 14.panta 1.-2.punkts |
| 2014.gada 31.decembris | Nodrošināt regulējumu, kas liek uzstādīt daudzdzīvokļu ēkās un daudzfunkcionālās ēkās individuālos patēriņa skaitītājus, ja tas ir tehniski iespējams un ekonomiski pamatoti | EM | 9.panta 3.punkts |

Pilnīgai direktīvas prasību ieviešanai nepieciešama arī citu institūciju rīcība kā norādīts 4. tabulā.

**4. tabula.**

**Turpmākās rīcības Direktīvas 2012/27/ES prasību ieviešanai**

|  |  |  |  |
| --- | --- | --- | --- |
| Uzdevums | Atbildīgā institūcija | Termiņš | Direktīvas prasība |
| Izstrādāt un iesniegt Ministru kabinetā Energoefektivitātes likumprojektu, kurā tiktu iekļauta energoefektivitātes fonda izveide. | EM, FM | 10.02.2014. | 20. panta 4. punkts |
| Ministru kabinetā iesniegt normatīvo aktu grozījumus publiskā iepirkuma jomā, lai nodrošinātu, ka centrālās valdības iestādes iegādājas tikai augsti energoefektīvus ražojumus, pakalpojumus un ēkas. | EM, FM, VARAM, IUB | 10.02.2014. | 6. panta 1. punkts |
| Ministru kabinetā iesniegt normatīvo aktu grozījumus ietekmes uz vidi novērtējuma un darbības atļauju jomā, lai nodrošinātu siltumapgādes sistēmu un koģenerācijas potenciāla apguves izmaksu un ieguvumu analīzi jaunām un rekonstruējamām iekārtām. | EM, VARAM | 10.02.2014. | 14. pants |
| Izstrādāt metodiskos norādījumus energoefektivitātes jautājumu iekļaušanai pašvaldību attīstības programmās un energoplānos. | EM, VARAM | 10.02.2014. |  |
| Izveidot darba grupu Direktīvas 2012/27/ES prasību ieviešanai enerģijas pārveides, pārvades un sadales regulēšanas jomā, iesaistot pārstāvjus no Sabiedrisko pakalpojumu regulēšanas komisijas un lielākajiem enerģijas piegādes komersantiem. | EM | 01.08.2013. |  |

Lai pilnībā pārņemtu Direktīvas 2012/27/ES prasības Latvijas tiesību aktos, iespējami divi risinājuma varianti: jauna likuma izstrāde (ja grozījumi esošos tiesību aktos ir ļoti apjomīgi un neveido pārskatāmu energoefektivitātes politiku) un vairāku esošo tiesību aktu grozījumi.

Ja neizdod jaunu vienotu Energoefektivitātes likumu, tad būtu jāveic atbilstoši grozījumi šādos likumos un Ministru kabineta noteikumos (saraksts var tikt papildināts Direktīvas prasību pārņemšanas gaitā saskaņā ar starpministriju apspriešanu):

1. Enerģētikas likums;

2. Elektroenerģijas tirgus likums;

3. Enerģijas galapatēriņa efektivitātes likums;

4. Publisko iepirkumu likums;

5. Likums „Par pašvaldībām”;

6. Likums „Par ietekmes uz vidi novērtējumu”;

7. Ministru kabineta 2012. gada 16. oktobra noteikumi Nr. 711 „Noteikumi par pašvaldību teritorijas attīstības plānošanas dokumentiem”;

8. Ministru kabineta 2011. gada 29. novembra noteikumi Nr. 914 „Elektroenerģijas tirdzniecības un lietošanas noteikumi”;

9. Ministru kabineta 2008. gada 16. decembra noteikumi Nr. 1048 „Dabasgāzes piegādes un lietošanas noteikumi”;

10. Ministru kabineta 2008. gada 21. oktobra noteikumi Nr. 876 „Siltumenerģijas piegādes un lietošanas noteikumi”;

11. Ministru kabineta 2010. gada 30. septembra noteikumi Nr. 923  „Kārtība, kādā uzskaita valsts enerģijas galapatēriņa ietaupījumu un nodrošina energoefektivitātes monitoringa sistēmas darbību”;

12. Ministru kabineta 2011. gada 12. jūlija noteikumi Nr. 555 „Noteikumi par kārtību, kādā noslēdz un pārrauga vienošanos par energoefektivitātes paaugstināšanu”.

13. Sabiedrisko pakalpojumu regulēšanas komisijas padomes 2012. gada 8. februāra lēmums Nr. 1/2 „Noteikumi par informāciju elektroenerģijas galalietotājiem”.

Jaunu plānošanas dokumentu izstrāde. Atbilstoši Direktīvas 2012/27/ES 24. panta 2. punktam līdz 2014. gada 30. aprīlim un pēc tam ik pēc trīs gadiem dalībvalstis izstrādā un iesniedz EK valstu energoefektivitātes rīcības plānus (turpmāk – ERP). ERP apraksta nozīmīgus energoefektivitātes uzlabošanas pasākumus un paredzēto enerģijas ietaupījumu, tostarp enerģijas piegādē, pārvadē un sadalē, kā arī enerģijas galapatēriņā, lai sasniegtu 3. panta 1. punktā minēto valsts energoefektivitātes mērķi. ERP pievieno atjauninātas aplēses par gaidāmo kopējo primārās enerģijas patēriņu 2020. gadā, kā arī aplēses par primārās enerģijas patēriņa līmeni rūpniecībā, transportā, mājsaimniecībās un pakalpojumu sektorā.

Atbilstoši Direktīvas 2012/27/ES 4. pantam jāizstrādā ilgtermiņa stratēģija, lai mobilizētu ieguldījumus gan valsts, gan privāto dzīvojamo ēku un komercplatību fonda renovācijā. Stratēģijas pirmo versiju dalībvalstis publicē līdz 2014. gada 30. aprīlim.

Jaunu tiesību aktu projektu izstrāde. Direktīvas 2012/27/ES prasības izstrādātas, lai novērstu šķēršļus enerģijas tirgū un pārvarētu tirgus trūkumus, kas kavē enerģijas piegādes un patēriņa efektivitāti. Esošais Enerģijas galapatēriņa efektivitātes likums vairs neatbilst Direktīvas 2012/27/ES prasībām, jo tajā noteiktas prasības tikai attiecībā uz enerģijas galapatēriņa efektivitāti. Lai vienotā likumā iekļautu Direktīvas 2012/27/ES pamatprasības, būtu jāizdod jauns Energoefektivitātes likums, kurā iekļautu visas Direktīvas 2012/27/ES noteiktās prasības, kā arī prasības par regulārajiem ziņojumiem. Paralēli būtu jāizdara grozījumi tajos šīs koncepcijas 4. sadaļā minētajos tiesību aktos, kas attiecas uz specifiskām jomām (koģenerācija, publiskie iepirkumi, pašvaldības, vides prasības).

Ekonomikas ministrs D.Pavļuts

Vīza:

Valsts sekretārs J.Pūce

15.11.2013 09:45

11267

A.Pētersone, 67013170

[andzela.petersone@em.gov.lv](mailto:andzela.petersone@em.gov.lv)

K.Beihmanis, 67013260

[Karlis.Beihmanis@em.gov.lv](mailto:Karlis.Beihmanis@em.gov.lv)

I.Ozoliņa, 67013175

Inguna.Ozolina@em.gov.lv

1. Centrālās valdības ēka ir tiešajai valsts pārvaldes iestādei vai tās padotības iestādei īpašumā vai lietošanā esoša ēka, kurā tiek īstenota valsts tiešās pārvaldes iestādes vai tās padotības iestādes funkcija. Centrālās valdības ēkas definīcijā netiek iekļautas VSIA, VAS, Kapitālsabiedrībai ar valsts daļu īpašumā vai lietošanā esoša ēka, ja tajā netiek īstenots valsts pārvaldes uzdevums. [↑](#footnote-ref-1)
2. Direktīva 2006/32/EK par enerģijas galapatēriņa efektivitāti un energoefektivitātes pakalpojumiem un ar ko atceļ Padomes Direktīvu 93/76/EEK [↑](#footnote-ref-2)
3. „Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai: 2011. gada energoefektivitātes plāns” publicēts 2011. gada 8. martā [↑](#footnote-ref-3)
4. Centrālās valdības ēka ir tiešajai valsts pārvaldes iestādei vai tās padotības iestādei īpašumā vai lietošanā esoša ēka, kurā tiek īstenota valsts tiešās pārvaldes iestādes vai tās padotības iestādes funkcija. Centrālās valdības ēkas definīcijā netiek iekļautas VSIA, VAS, Kapitālsabiedrībai ar valsts daļu īpašumā vai lietošanā esoša ēka, ja tajā netiek īstenots valsts pārvaldes uzdevums. [↑](#footnote-ref-4)
5. Paziņots EK 2013. gada 2. maijā ar progresa ziņojumu par „Latvijas Nacionālās reformu programmas Eiropa 2020 stratēģijas kontekstā” īstenošanu. [↑](#footnote-ref-5)
6. Ietaupījums, kas tiek aprēķināts kā starpība starp bāzes scenāriju un scenāriju ar pasākumiem; šis ietaupījums nenozīmē valsts enerģijas patēriņa absolūto samazinājumu, bet gan pieauguma ierobežojumu, ko nodrošina minētie pasākumi. Mērķa ziņošanas metodiskās prasības noteiktas Direktīvas 2012/27/ES V pielikumā. [↑](#footnote-ref-6)
7. Precīzais mērķa izpildes nosacījumiem atbilstošo ēku saraksts dalībvalstīm jāizveido līdz 2013. gada 31. decembrim. [↑](#footnote-ref-7)
8. Plāna saturu nosaka Komisijas lēmums (22.5.2013), ar ko izveido valsts energoefektivitātes rīcības plānu paraugu saskaņā ar Eiropas Parlamenta un Padomes Direktīvu 2012/27/ES [↑](#footnote-ref-8)
9. http://tpi.mk.gov.lv/ui/ [↑](#footnote-ref-9)
10. Tā kā energoauditu izmaksas rūpniecībā var ievērojami svārstīties atkarībā no uzņēmuma nozares, tad aprēķinā pieņemts, ka viena energoaudita vidējās izmaksas rūpniecībā lielajiem uzņēmumiem ir 3000 LVL (4268,62 EUR). 3000 x 60 uzņēmumi gadā = 180000 LVL (256116,93 EUR) kopā, 60 % no tā 108 000 LVL (153670,16 EUR). Pieņemts, ka energoaudita izmaksas maziem un vidējiem uzņēmumiem ir vidēji 1000 LVL (1422,87 EUR) (izmaksas valstij: 1000 LVL x 200 =200000 LVL (284574,36 EUR), 60 % no tā 120 000 LVL (170744,62 EUR)). [↑](#footnote-ref-10)
11. Eiropas Parlamenta un Padomes 2004. gada 11. februāra Direktīvas 2004/8/EK par tādas koģenerācijas veicināšanu, kas balstīta uz lietderīgo siltuma pieprasījumu iekšējā enerģijas tirgū, un ar ko groza Direktīvu 92/42/EEK [↑](#footnote-ref-11)